Penyelesaian aliran tunai Sapura: Yakin dengan tenaga profesional

Kontroversi mengenai kemelut aliran tunai yang dialami Sapura Energy Berhad menjadi isu nasional apabila Dato’ Seri Najib Tun Razak cuba mendesak Kerajaan Persekutuan (melalui institusi rakyat seperti Khazanah Nasional Berhad, PETRONAS dan Permodalan Nasional Berhad) menyelamatkan syarikat itu (sama ada dengan menyuntik dana rakyat atau mengambil alih syarikat tersebut menggunakan dana rakyat).

Alasan yang diberikan ialah kehilangan kerja sehingga 10,000 orang dan kerugian yang bakal ditanggung PNB. Saya akan membuktikan perkara ini dibesar-besarkan demi permainan Najib dalam ulasan-ulasan yang seterusnya.

Saya juga akan menunjukkan bagaimana jawapan Najib bahawa dia tidak ada tanggungjawab mengenai bayaran kepada pengarah eksekutif Sapura (semasa dia menjadi Menteri Kewangan) kerana itu urusan syarikat swasta, adalah alasan semata-mata.

Hari ini, saya ingin menjawab keangkuhan Najib kononnya dia sedang berusaha mencari jalan penyelesaian untuk mengelakkan rakyat hilang pekerjaan.

Untuk memahami jalan penyelesaian yang menguntungkan rakyat, pekerja Sapura dan pemegang saham, perlulah kita memahami latar belakang masalah aliran tunai yang dihadapi Sapura sekarang.

Sebab itu, untuk berlaku adil kepada semua pihak, sewajarnya mereka yang ingin mengutarakan penyelesaian wajarlah mengkaji seberapa banyak maklumat operasi dan kewangan yang ada untuk mengenal pasti punca kepada kedudukan aliran tunai Sapura sekarang.

Berdasarkan ribuan muka surat dari laporan-laporan kewangan yang diaudit, laporan analisis pasaran saham, laporan industri minyak dan gas, saya menyimpulkan kemelut di Sapura berpunca dari perkara-perkara berikut:

• Sebagai syarikat awam yang disenaraikan, prestasi Sapura sebelum ini bergantung kepada harga sahamnya. Lebih tinggi harga saham, lebih ramai yang ingin membeli sahamnya. Lebih ramai yang membelinya, lebih rancak urusan jual beli sahamnya di pasaran saham.

• Apabila gaji dan bonus pengarah eksekutif bergantung kepada paras harga saham Sapura, sudah tentu motivasi pengurusan Sapura sebelum ini untuk menaikkan harga saham secepat mungkin. Lebih tinggi harga saham, lebih besar bayaran gaji dan bonus. Sebab itu gaji dan bonus pengarah eksekutif (seperti yang saya tunjukkan semalam) mencecah sehingga ratusan ribu ringgit setiap hari.

• Ini mendorong Sapura untuk membida projek-projek pada harga yang lebih rendah atau pun tanpa mengukur kemampuannya menyiapkan projek-projek ini mengikut ketetapan kontrak supaya Sapura boleh mengumumkan ia terus memenangi bidaan projek di seluruh dunia. Lebih banyak projek yang diumumkan, lebih tinggi harga sahamnya.

• Untuk membiayai projek-projek yang dimenangi ini, Sapura terus mengambil hutang dengan pelbagai pihak.

• Apabila ini berterusan dan sebahagian dari dana yang dikutip digunakan pula untuk membayar gaji dan bonus pengarah eksekutif yang terlampau tinggi, sampai satu ketika apabila aliran tunai yang dibayar dari projek-projek tidak cukup untuk menampung kos.

• Pada masa yang sama, pemiutang yang memberikan pinjaman kepada Sapura menuntut bayaran hutang dan faedah.

Ini yang dialami oleh Sapura sekarang akibat keghairahan pengurusan lama mengejar kenaikan harga saham kerana mereka mendapat laba dari kenaikan itu. Ini bukan masalah yang unik kepada Sapura.

Beratus-ratus syarikat gergasi di seluruh dunia telah melalui krisis aliran tunai sebegini sejak 50 tahun yang lepas. Jika Najib seorang yang membaca dan mahir dalam pengurusan kewangan, sepatutnya dia pun tahu.

Oleh kerana krisis yang dialami Sapura ini bukanlah unik, kita juga tahu jalan penyelesaian yang telah diambil oleh syarikat-syarikat lain di seluruh dunia yang telah berjaya memulihkan syarikat-syarikat berkenaan.

Di bawah kepimpinan baru Sapura yang dibarisi tokoh-tokoh profesional ternama negara, saya yakin mereka sedang berusaha yang terbaik mungkin untuk memulihkan Sapura tanpa mengheret dana rakyat seperti yang didesak oleh Najib.

Pengerusi Lembaga Pengarah Sapura yang baru adalah Tan Sri Dato’ Seri Shamsul Azhar Abbas. Beliau merupakan bekas Presiden/CEO PETRONAS yang telah mengemudi industri minyak dan gas negara sejak tahun 1980an.

Ketua Pegawai Eksekutif Sapura yang baru adalah Datuk Mohd Anuar Taib. Sebelum Sapura, beliau adalah Pengerusi Shell Malaysia sebelum memimpin perniagaan huluan minyak dan gas PETRONAS sebagai Naib Presiden Eksekutif.

Ahli Lembaga Pengarah Kanan Sapura yang baru adalah Tan Sri Dato’ Megat Zaharuddin Megat Mohd Nor. Beliau adalah bekas CEO Shell bagi rantau ini sebelum menjadi Pengerusi Maybank dan Pengerusi Felda.

Pengalaman ketiga-tiga tokoh industri minyak dan gas negara ini melebihi 100 tahun. Mereka lebih cerdik dan mempunyai kepakaran dalam bidang mereka berbanding Najib. Mereka tidak pernah mendakwa mereka bodoh sehingga boleh ditipu berbilion ringgit oleh seorang budak bernama Jho Low.

Lebih penting, mereka terkenal sebagai tokoh-tokoh yang profesional dan jujur. Mereka menerima permintaan PNB untuk memulihkan Sapura kerana mereka adalah patriot sedangkan mereka boleh bersara sahaja, berbanding dengan Najib yang tidak mahu bersara walaupun telah dijatuhkan hukuman penjara kerana merompak dana pencen rakyat.

Saya telah menerima pandangan tokoh-tokoh pakar dari industri minyak dan gas negara dan mengikuti dengan tindakan-tindakan yang telah diambil pengurusan baru Sapura. Secara umumnya, berikut ialah tindakan-tindakan yang wajar diambil untuk memulihkan Sapura:

• Menjalankan rasionalisasi projek dan portfolio untuk menghentikan sebarang operasi atau projek yang membazir, tidak menguntungkan atau tidak mampu disiapkan. Contohnya, menghentikan penglibatan dalam projek-projek yang mengheret kedudukan kewangan Sapura.

• Merundingkan dengan pemiutang Sapura (termasuk vendor-vendor) untuk menstrukturkan kembali pembayaran hutang. Ini termasuklah mendapatkan persetujuan bersama bahawa pemiutang perlu memberi diskaun kepada Sapura kerana lebih baik mereka mendapat sebahagian sahaja dari hutang (daripada tidak mendapat apa-apa).

• Menyemak kembali struktur gaji dan upah eksekutif kanan untuk mengelakkan pembayaran melampaui batas seperti yang berlaku sebelum ini.

• Menumpukan sumber kewangan dan tenaga kerja kepada projek-projek yang memberi pulangan yang baik untuk mengukuhkan aliran tunai.

• Mencari pelabur baru melalui penerbitan saham baru (pada harga yang lebih rendah), sama ada dalam bentuk saham ekuiti atau waran berbentuk pinjaman untuk mengukuhkan aliran tunai.

Hampir semua dari langkah-langkah ini telah pun dilaksanakan oleh pengurusan baru Sapura:

• 10 Mac 2022 – Mahkamah Tinggi Kuala Lumpur memberi pelepasan kepada Kumpulan Sapura di bawah Seksyen 366 dan 368 Akta Syarikat yang membolehkan Sapura merundingkan menstrukturkan kembali pembayaran hutangnya kepada pemiutang dan vendor.

• 4 Februari 2022 – Sapura mengumumkan ia akan menarik diri dari projek Yunneng Wind Power di Taiwan yang bermasalah dan ada kesan kepada prestasi kewangannya.

• 8 Disember 2021 – Sapura mengumumkan operasi minyak dan gasnya masih kekal dengan pengeluaran harian 34,000 tong minyak. Ia juga memberi fokus kepada 59 projeknya di seluruh dunia mengikut pelan rasionalisasi operasi yang diberi nama “Pelan Reset”.

• 8 Disember 2021 – Sapura mengumumkan satu pasukan khas diketuai CEO dan 5 ahli Lembaga Pengarah dengan dibantu penasihat kewangan dari PriceWaterhouseCoopers (PwC) dan Rothschild & Co untuk menggubal pelan pemulihan.

Tenaga profesional yang dipimpin oleh tokoh-tokoh nasional yang berkepakaran ini wajar diberi ruang menjalankan amanah mereka tanpa perlu ada gangguan politik atau campur tangan.

Lebih teruk lagi, perangai licik Najib yang ingin mempolitikkan isu aliran tunai Sapura demi meraih sokongan rakyat sebenarnya tidak membantu usaha mereka.

Saya menyeru rakyat Malaysia meletakkan harapan kita di bahu tokoh-tokoh ini, bukannya Najib yang rekod pengurusannya telah memiskin negara dan menyusahkan rakyat.

Rafizi Ramli
Bekas Ahli Parlimen Pandan

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tawaran bantuan bayaran masih diteruskan BSN tetapi bersasar

Pakej Penyusunan Semula Pembiayaan serta Program Bantuan Pembayaran Balik Bersasar masih diteruskan Bank Simpanan Nasional (BSN).

Langkah tersebut diambil selepas mengambil kira kesulitan kewangan meneruskan pembayaran ansuran bulanan pinjaman atau pembiayaan yang akan dihadapi oleh pelanggan mereka susulan lanjutan Perintah Kawalan Pergerakan (PKP) yang terbaharu.

Ketua Eksekutif BSN Jay Khairil Jeremy dalam satu kenyataan berkata sehubungan itu, pelanggan yang memerlukan masih boleh memohon bantuan yang ditawarkan BSN.

Katanya masih ramai pelanggan yang terjejas akibat pandemik COVID-19 walaupun sudah lebih setahun ia melanda negara dan keadaan semakin runcing dengan peningkatan kes harian yang dicatatkan di seluruh negara.

“Oleh itu, kami menyeru agar pelanggan yang masih memerlukan bantuan untuk segera memohon bantuan-bantuan yang ditawarkan oleh BSN,” katanya.

BSN juga menegaskan sebarang bantuan pembayaran yang diambil tidak akan menjejaskan status Sistem Maklumat Rujukan Kredit Pusat (CCRIS) pelanggan terlibat.

Permohonan Pakej Penyusunan Semula Pembiayaan atau Program Bantuan Pembayaran Balik Bersasar BSN boleh dibuat melalui laman web https://www.bsn.com.my/page/TRA.

Maklumat lanjut juga boleh didapati menerusi Pusat Perhubungan Pelanggan BSN melalui talian 1-300-88-1900, emel [email protected], atau kunjungi cawangan BSN yang berdekatan dengan merujuk https://www.bsn.com.my/page/C19branchclosure bagi senarai cawangan BSN yang dibuka sepanjang tempoh PKP.


Aidilfitri: KTMB tambah ETS, perkenal tren khas mulai 29 April

Keretapi Tanah Melayu Berhad (KTMB) menyediakan Perkhidmatan Tren Elektrik (ETS) tambahan dan memperkenalkan perkhidmatan tren khas yang dikenali Ekspres Khas Keluarga Malaysia, bersempena sambutan Aidilfitri bermula 29 April ini.

KTMB dalam kenyataan di sini, hari ini memaklumkan tambahan perkhidmatan ETS dengan tiket sebanyak 4,368 serta tren khas itu yang menawarkan 516 tiket adalah berikutan permintaan tinggi daripada penumpang, lapor Bernama.

Bagi ETS, tambahan adalah melibatkan perjalanan dari KL Sentral ke Padang Besar dan sebaliknya pada 29 April hingga 2 Mei dan 6 hingga 8 Mei manakala bagi tren khas bagi laluan pantai timur melibatkan perjalanan dari Stesen KL Sentral ke Tumpat, Kelantan.

“Tren khas ini akan berlepas pada jam 11 malam 29 April dari Stesen KL Sentral dan akan berhenti di 17 stesen seperti Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat dan perjalanan balik dari Stesen Tumpat adalah pada 7 Mei pada pukul 10.50 malam,” menurut kenyataan itu.

KTMB turut memaklumkan bahawa jualan tiket ETS tambahan dan tren khas berkenaan akan mula dijual esok (15 April) dan pengguna disaran melakukan pembelian melalui aplikasi KTMB Mobile (KITS) atau menerusi laman sesawang KTMB.

Sebarang pertanyaan, pengguna boleh menghubungi Pusat Panggilan KTMB di talian 03-22671200 atau layari saluran media baharu rasmi KTMB.


Pemuda UMNO bidas Guan Eng, tapi Zahid pertahan dakwa cuba burukkan DAP

Datuk Seri Dr Ahmad Zahid Hamidi mempertahankan Pengerusi DAP, Lim Guan Eng yang didakwa sengaja membangkitkan isu 3R iaitu agama, raja dan kaum selepas kenyataan kontroversinya dalam artikel China Press.

Presiden UMNO itu dilihat berbeza pandangan dengan Ketua Pemudanya, Dr Akmal Saleh yang mendesak supaya Guan Eng disiasat pihak berkuasa ekoran kenyataan yang dilihat berbau unsur perkauman kerana menyentuh isu yang sensitif.

Zahid berkata menjelaskan ada pihak sengaja memainkan semula isu terbabit dan cuba memburukkan bekas Menteri Kewangan itu.

Justeru, beliau menyifatkan dakwaan yang cuba memburukkan Guan Eng itu adalah satu pembunuhan karakter.

“Tidak, saya juga membacakan laporan laporan itu. Ia berlaku sudah beberapa lama tetapi ia diulang untuk memburukkan Lim Guan Eng.

“Saya fikir kalau kita berbeza politik sekalipun, eloklah perbezaan itu dengan akhlak politik yang baik. Jangan ikutkan character assassination (pembunuhan karakter),” katanya dipetik laporan BH.

Sebelum ini, sebuah portal berita tempatan yang memetik laporan akhbar China Press melaporkan, Guan Eng memberi amaran kepada pengundi Pulau Pinang untuk menyekat ‘gelombang hijau’ daripada bertapak di negeri itu.

Guan Eng mendakwa, ia akan mengakibatkan tokong Buddha dimusnahkan dan orang bukan Islam berdepan pelbagai sekatan.

Susulan itu, Dr Akmal dilaporkan meminta polis menyiasat kenyataan Guan Eng yang mendakwa ‘gelombang hijau’ bakal musnahkan tokong dan menafikan hak agama di Pulau Pinang.

Akmal berkata, tindakan itu sebagai memberi amaran keras supaya tidak sesekali mempermainkan isu 3R tanpa mengira parti.

Menerusi hantaran di Facebooknya semalam, Guan Eng menolak dakwaan beliau sengaja membangkitkan isu 3R ketika menyentuh berkenaan perobohan tokong Buddha atau Cina dalam ucapan pada satu program di Jelutong, Pulau Pinang.

Bekas Ketua Menteri Pulau Pinang itu menegaskan, ucapannya yang itu sudah diputar belit, seolah-olah ada pihak ingin merobohkan tokong Buddha atau Cina.


Jumlah mangsa banjir di PPS turun sedikit petang ini

Jumlah mangsa banjir di tiga negeri menurun sedikit dengan 42,459 orang ditempatkan di 235 pusat pemindahan sementara (PPS) setakat petang ini berbanding 42,909 orang pagi tadi.

Berbanding 50,000 lebih mangsa banjir semalam, mereka yang ditempatkan di PPS sudah dibenarkan pulang ke kediaman masing-masing selepas keadaan semakin reda dan banjir mula surut hari ini.

Di JOHOR, jumlah mangsa banjir terus menyusut kepada 39,315 orang di sembilan daerah setakat 2 petang tadi berbanding 39,620 orang pada 8 pagi tadi, berikutan ramai mangsa di beberapa daerah telah pulang ke rumah.

Jawatankuasa Pengurusan Bencana Negeri (JPBN) berkata meskipun cuaca semakin baik hampir di semua daerah, terdapat peningkatan mangsa dan pembukaan PPS baharu di Batu Pahat dan seramai 11,143 keluarga ditempatkan di 212 PPS seluruh negeri setakat ini.

“Daripada sembilan daerah, Batu Pahat yang paling terjejas dengan seramai 23,370 mangsa ditempatkan di 78 PPS; diikuti Muar dengan 4,106 orang (23 PPS) dan Segamat 3,620 orang (45 PPS),” kata jawatankuasa itu, dalam satu kenyataan, hari ini menurut laporan Bernama.

Angka korban akibat banjir kini enam orang termasuk kematian seorang warga emas akibat sakit tua di pusat pemindahan sementara di Yong Peng, tengah hari semalam.

Di PAHANG, Sekretariat JPBN melaporkan jumlah mangsa banjir pada tengah hari ini ialah seramai 2,538 orang, berkurangan daripada 2,684 orang yang direkodkan pagi tadi.

Penurunan mangsa melibatkan daerah Rompin iaitu 2,525 orang di 17 pusat pemindahan sementara (PPS) berbanding 2,671 orang di 18 PPS pada pagi tadi, manakala mangsa di Maran kekal 13 orang di sebuah PPS.

Di MELAKA, jumlah mangsa banjir di Jasin hanya bertambah seorang iaitu melibatkan seramai 606 mangsa daripada 162 keluarga setakat pukul 2 petang berbanding 605 mangsa daripada 161 keluarga pada 8 pagi tadi.

Sekretariat JPBN Melaka dalam satu kenyataan berkata kesemua mangsa ditempatkan di lima PPS iaitu di PPS Sekolah Kebangsaan (SK) Batu Gajah melibatkan 211 mangsa daripada 56 keluarga; SK Parit Penghulu sebanyak 146 orang daripada 35 keluarga; SK Seri Mendapat sebanyak 88 orang daripada 22 keluarga dan SK Sungai Rambai seramai 99 orang daripada 25 keluarga.

“Sementara di SK Parit Gantong, mangsa yang ditempatkan di PPS itu melibatkan sebanyak 62 orang daripada 24 keluarga,” menurut kenyataan itu di sini, hari ini.


Fitnah terhadap Bersatu

1. YAB Perdana Menteri yang juga Menteri Kewangan telah membuat kenyataan bahawa Pakej Rangsangan Ekonomi bernilai RM600 billion telah diselewengkan oleh Kerajaan Perikatan Nasional (PN) semasa saya menjadi Perdana Menteri.

2. Kenyataan itu jelas palsu apabila mantan Menteri Kewangan kerajaan PN, YB Tengku Datuk Seri Utama Zafrul bin Tengku Abdul Aziz, mengesahkan bahawa segala perbelanjaan yang melibatkan 8 Pakej Rangsangan Ekonomi diurus secara telus. Kenyataan beliau boleh dibaca di sini. (https://www.sinarharian.com.my/…/tengku-zafrul-sahkan… )

Tengku Zafrul kini adalah Menteri Perdagangan Antarabangsa dan Industri dalam Kabinet kerajaan PH-BN.

3.Kemudiannya, isu RM600 bilion tidak disebut lagi. Ini kerana sebahagian besar daripada jumlah ini adalah berbentuk non-fiskal, iaitu bukan perbelanjaan dana kerajaan. Ini termasuklah moratorium bank dan pengeluaran KWSP yang tidak melibatkan wang kerajaan.

4.Dana yang berbentuk fiskal, iaitu yang melibatkan wang kerajaan ialah sebanyak RM92.5 bilion. Semasa saya menjadi Perdana Menteri, jumlahnya RM83 bilion tetapi telah meningkat selepas itu.

5. Kerana itulah, tohmahan yang dilemparkan kepada saya dan Bersatu kini tertumpu kepada dakwaan penyelewengan dana berjumlah RM92.5 bilion. Kononnya, saya telah mengarahkan individu tertentu untuk mengutip 3%-5% komisen daripada keseluruhan dana ini untuk dimasukkan ke dalam akaun Bersatu. Jadi, atas andaian ini mereka memfitnah kononnya Bersatu mempunyai dana pilihanraya berjumlah RM4.5 bilion yang digunakan semasa PRU-15.

6. Kerana itulah PN dikatakan berbelanja besar dan mewah semasa PRU-15 yang lalu sehingga ada pemimpin politik BN menuduh PN membeli undi untuk menang.

7. Ini adalah suatu pembohongan maha dahsyat yang disandarkan kepada cerita rekaan atas rekaan. Penyelewengan dana RM92.5 bilion itu adalah satu rekaan. Perbelanjaan fiskal di bawah pakej-pakej rangsangan ekonomi bukan dalam bentuk projek yang boleh diselewengkan, tetapi sebahagian besarnya adalah pemberian tunai langsung kepada rakyat (direct cash transfer) seperti Bantuan Prihatin Nasional (BPN), Geran Prihatin dan Subsidi Upah. Bagaimana dana ini boleh diseleweng jika ia merupakan pemberian tunai langsung kepada rakyat?

8. Kutipan komisen 3%-5% daripada perbelanjaan fiskal ini juga adalah rekaan. Bagaimana saya boleh kutip komisen daripada perbelanjaan ini? Adakah 10.6 juta rakyat yang menerima BPN memberi komisen kepada saya? Adakah 2.96 juta pekerja yang menerima subsidi upah memberi komisen kepada saya? Tentu sekali tidak.

9. Jadi kalau mereka tidak memberi komisen kepada saya seperti yang didakwa, dari mana datangnya RM4.5 bilion untuk Bersatu yang kononnya diseleweng daripada dana RM92.5 bilion itu? Ini jelas merupakan satu cerita rekaan yang karut dan merepek. Hakikatnya, tidak ada dana RM4.5 bilion dalam akaun Bersatu atau akaun saya.

10. Sebagai sebuah parti politik, Bersatu mempunyai dana hasil sumbangan pihak-pihak yang menyokong perjuangan Bersatu. Akaun parti Bersatu diurus secara telus di mana setiap terimaan dan perbelanjaan direkod, diaudit dan dibentangkan dalam Perhimpunan Agung Tahunan mengikut kehendak perlembagaan parti dan Akta Pertubuhan 1966.

11. Sumbangan untuk dana pilihan raya juga dimasukkan ke dalam akaun parti. Walaupun negara kita masih belum mempunyai undang-undang pendanaan politik, saya percaya setiap sumbangan yang diterima oleh Bersatu tidak menyalahi mana-mana undang-undang atau peraturan yang sedang berkuatkuasa.

12. Mengenai perbelanjaan pilihan raya PN yang dikatakan mewah dengan bendera, baju dan “merchandise” yang banyak, saya hendak ceritakan perkara yang sebenarnya. Sebagai langkah penjimatan, Bersatu telah mencetak bendera dan merchandise PN secara “bulk order” dua tahun lebih awal dengan kos hampir empat kali ganda lebih murah berbanding jika ia dicetak hampir dengan tarikh pilihan raya.

13.Sebab itulah PN membuat keputusan untuk tidak menukar bendera dan logo yang digunakan dalam PRU-15 walaupun ada cadangan sedemikian. Ini kerana kita telah menyimpan stok lebih awal. Jika hendak dicetak semula, semua stok yang ada akan dibazirkan selain perlu menanggung kos yang berkali ganda lebih tinggi untuk mencetak bendera dan “merchandise” yang baharu. PN tidak ada dana untuk tujuan itu.

14. Jadi, janganlah reka cerita palsu dan menabur fitnah kononnya Bersatu mempunyai dana berbilion ringgit semata-mata untuk mencemarkan imej Bersatu dan PN.

15. Apa motif PH-BN hampir setiap hari melemparkan tohmahan terhadap PN dan secara berterusan melakukan witch-hunting? Yang terkini, penahanan reman Timbalan Ketua Bahagian Bersatu Segambut untuk tujuan siasatan berkaitan dakwaan penyelewengan dana RM92.5 bilion juga dikaitkan dengan saya.

16. Jawapannya mudah. PH-BN takut dengan bayang-bayang mereka sendiri. Mereka gelisah melihat PN mendapat sokongan sekurang-kurangnya 62% orang Melayu dan Bumiputera dalam PRU-15. Dengan tindakan BN bergabung dengan PH, sokongan kepada gabungan yang terbentuk atas pembohongan kepada pengundi ini akan lebih merosot, sepertimana yang terbukti dalam PRK Padang Serai dan PRK Tioman.

17. Jadi saya fikir mereka gentar menghadapi kemaraan PN dalam Pilihan Raya Negeri (PRN) yang melibatkan enam buah negeri di Semenanjung Malaysia dalam tempoh beberapa bulan akan datang. Kerana itu, kerajaan PH-BN akan terus melakukan pembunuhan karakter (character assasination) terhadap PN dan saya dengan melemparkan pelbagai tohmahan jahat yang tidak berasas.

18. Saya tidak menolak kemungkinan tohmahan penyelewengan RM600 bilion direka supaya tindakan undang-undang terhadap Bersatu dapat diambil dengan tujuan untuk melemahkan jentera pentadbiran BERSATU sehingga sukar menghadapi PRN akan datang. Saya harap ini tidak benar dan menyerahkan kepada pihak SPRM untuk menjalankan siasatan secara telus dan adil.

19. Saya yakin siasatan SPRM setakat ini akan mendapati bahawa tohmahan terdapat RM4.5 bilion dalam akaun BERSATU atau akaun saya adalah palsu. Saya tidak pernah mengambil walau satu sen pun wang yang bukan hak saya.

20. Sehubungan itu, BERSATU akan memberikan kerjasama sepenuhnya kepada SPRM dalam menjalankan siasatan.

Tan Sri Muhyiddin Yassin
Presiden Bersatu
Pengerusi Perikatan Nasional.


Pfizer kata vaksin mampu rawat Covid-19

Syarikat farmasuetikal, Pfizer dan BioNTech berkata, vaksin Covid-19 mereka amat berkesan dalam merawat varian Afrika Selatan B.1.351 ketika fasa terbaharu ujian klinikal yang sedang dijalankan.

Tidak kes positif dilaporkan di Afrika Selatan ketika ujian klinikal fasa tiga dijalankan di kalangan individu yang telah menerima dos kedua, kata syarikat itu dalam satu kenyataan.

Sebelum ini, beberapa varian Covid-19 yang berpotensi lebih mudah merebak menyebabkan kebimbangan di seluruh dunia sama ada vaksin sedia ada masih mampu memberi perlindungan terhadap virus yang sentiasa bermutasi.

“Di Afrika Selatan di mana B.1.351 biasanya merebak, 800 peserta didaftarkan dan sembilan kes Covid-19 diawasi dan diletakkan dalam satu kumpulan. Enam daripadanya disahkan dijangkiti B.1.351.

“Kesan vaksin diperhatikan sehingga enam bulan selepas dos kedua, dan sekali lagi varian lazim di Afrika Selatan memberikan keyakinan mengenai keberkesanan vaksin kami secara keseluruhan,” kata Ketua Pegawai Eksekutif Pfizer, Albert Bourla.

Secara keseluruhannya, daripada 46,307 ujian vaksin dilakukan ke atas peserta di seluruh negara, 91.3 peratus didapati berkesan melawan Covid-19.

Malaysia turut mengesan kewujudan B.1.351 di kalangan kes positif tempatan, selepas beberapa sampel diuji sepanjang Januari hingga 31 Mac lalu.

Ketua Pengarah Kesihatan, Tan Sri Noor Hisham Abdullah berkata, kewujudan varian Afrika Selatan B.1.351 di Malaysia mula dikenal pasti di kalangan empat kes tempatan pada Mac 2021.

“Hasil siasatan awal mendapati, keempat-empat kes tersebut mempunyai kaitan lokasi geografi dan berhubung rapat dengan Kluster Jalan Lima seperti yang ditunjukkan dalam analisis filogenetik.

“Dua (2) kes dipercayai dari Kluster Jalan Lima yang merupakan pekerja di salah sebuah syarikat berpangkalan di Lapangan Terbang Antarabangsa Kuala Lumpur (KLIA).

“Bagaimanapun, cara penularan atau jangkitan varian B.1.351 kepada pekerja kes tersebut sukar untuk dikenal pasti dan disahkan,” katanya. – Agensi


Pendakwa gagal buktikan BUK jatuhkan MH17, kata peguam bela

Peguam kepada suspek yang dituduh menembak pesawat Malaysia Airlines, MH17 berkata pihak pendakwa gagal membuktikan peluru berpandu buatan Russia menjatuhkan pesawat itu.

Ketika membuat hujahan pada akhir perbicaraan kes itu, peguam yang mewakili suspek Oleg Pulatov, Sabine ten Doesschate berkata pihak pendakwaan gagal membuktikan daripada perbualan, imej dan kenyataan saksi bahawa peluru berpandu berkenaan yang menjatuhkan MH17.

“Namun, walaupun peluru berpandu dilancarkan, ia tidak dapat dibuktikan secara konklusif, ia adalah peluru berpandu yang menembak jatuh MH17.

“Terdapat kelompangan dalam kes pendakwaan kerana mereka terlalu tertumpu untuk membuktikan kumpulan pemisah menggunakan peluru berpandu BUK yang dibekalkan Russia,” katanya dalam perbicaraan di mahkamah yang diadakan berhampiran lapangan terbang Schiphol di Amsterdam, Belanda.

Jet penumpang itu ditembak jatuh ketika dalam penerbangan dari Amsterdam ke Kuala Lumpur pada 17 Julai 2014, membunuh semua 298 di dalamnya, ketika tentera Ukraine memerangi pemisah pro-Russia di timur negara itu yang dilanda perang.

Perbicaraan terhadap empat lelaki, yang bermula pada Mac 2020.

Disember lalu, pendakwa raya menggesa hukuman penjara seumur hidup bagi empat lelaki yang didakwa terlibat – warga Russia, Pulatov, Igor Girkin dan Sergei Dubinsky serta warga Ukraine Leonid Kharchenko.

Hanya Pulatov yang diwakili peguam, namun tiada seorang pun daripada mereka telah hadir di mahkamah.

Peguam Pulatov memberitahu hakim bahawa terdapat ‘kelompangan’ dalam kes pendakwaan kerana mereka terlalu tertumpu hanya untuk membuktikan pemisah menggunakan peluru berpandu BUK yang dibekalkan Russia.

“Cerita mereka adalah lebih penting daripada mencari bukti konklusif,” kata Ten Doesschate.

Sebagai contoh, katanya ia tidak dapat dibuktikan bahawa jejak asap – yang menurut pendakwa raya dilihat sejurus selepas peluru berpandu dilepaskan – sebenarnya adalah milik peluru berpandu BUK.

Menurutnya hakim tidak boleh membuat “kesimpulan lain selain pembebasan” untuk anak guamnya.

Mahkamah dijangka tidak membuat apa-apa keputusan sehingga November 2022. – Agensi


Ahli politik Malaysia dah kurang nilai dan prinsip

Sikap ahli politik yang menjadikan diri mereka sebagai ‘komoditi’ menyebabkan negara berada dalam situasi politik yang amat janggal dan tidak pernah dilalui sebelum ini.

Menurut Bernama,  Timbalan Presiden UMNO Datuk Seri Mohamad Hasan berkata, ahli politik yang terlibat juga tidak lagi mempunyai kesetiaan kepada parti dan pengundi sehingga menyebabkan nilai moral politik Malaysia semakin susut nilai dan prinsipnya.

“Mereka memperdagangkan diri seolah-olah mereka ini ‘komoditi politik,’ jadi inilah keadaan yang kita hadapi sekarang.

“Yang paling malang, moral politik Malaysia sangat susut dari segi nilai dan prinsip,” katanya.

Beliau berkata demikian ketika ditemu bual dalam Program Bual Bicara ‘Terus Terang Bersama Tok Mat’ yang disiarkan di Facebook UMNO Online malam tadi.

Moahamad atau Tok Mat berkata demikian bagi mengulas krisis politik tanah air yang tidak berkesudahan sejak akhir-akhir ini sehingga Malaysia menyaksikan pelantikan tiga perdana menteri dalam tempoh tiga tahun.

Selain itu, Mohamad berkata lagi, tindakan parti yang membuka pintu kepada ahli politik yang melompat parti menjadikan keadaan lebih buruk malah ‘pengkhianat’ ini diraikan oleh parti terbabit.

Beliau berkata, kesan tindakan itu menyebabkan kerajaan hilang keseimbangan politik yang pernah dikuasai selepas merdeka.

Sebaliknya negara telah memasuki fasa yang menyaksikan tiada parti yang dominan dan kekuatan politik Melayu berada di tahap paling lemah dalam sejarah tanah air.

Mohamad berkata jika keadaan ini berlarutan, negara tidak akan mencapai kestabilan dan kesejahteraan politik seperti dahulu.

“Ini sangat bahaya kerana negara tidak akan boleh diurus dengan baik, tak boleh ditadbir dengan sejahtera dan jika negara diurus dengan baik, rakyat akan dapat faedah, dapat rasa keamanan politik dan kesihatan serta ekonomi (yang lebih baik) di negara kita,” katanya.

Beliau juga berkata, UMNO perlu tahu membezakan antara kerajaan dan parti politik kerana ia kini menjadi dua entiti berbeza.

“Parti politik kini tidak lagi menguasai kerajaan. Daripada parti yang ditubuhkan kerajaan sekarang, UMNO cuma ada 42 (kerusi).

“Jadi ini bukan kerajaan 100 peratus UMNO tetapi UMNO mahu tidak mahu mesti menyokong kerajaan hari ini kerana kerajaan hari ini masih diterajui oleh Naib Presiden parti (Datuk Seri Ismail Sabri Yaakob),” katanya.

Mohamad berkata, kerajaan yang ada ketika ini ditubuh untuk menguruskan negara serta mengambil alih pentadbiran kerajaan yang dikatakan gagal.

“Kerajaan PH (Pakatan Harapan) gagal, PN (Perikatan Nasional) pun gagal, jadi kerajaan ini mesti berusaha untuk mengurus negara. Maka adalah lebih baik untuk kerajaan mengadakan gencatan senjata politik rentas parti agar kerajaan tidak diganggu-gugat,” katanya.


Kenaikan OPR kejam, pakar ekonomi bidas BNM

Pakar ekonomi melihat keputusan Bank Negara Malaysia (BNM) menaikkan Kadar Dasar Semalaman (OPR) sebagai tindakan kejam yang mengekang perbelanjaan rakyat.

Presiden Gerakan Ekonomi Malaysia, Armin Baniaz Pahamin berkata kadar OPR juga bukan penentu negara sudah keluar daripada pandemik.

“Langkah menaikkan kadar OPR juga mempunyai risiko kemelesetan ekonomi. Walaupun kadar OPR selepas dinaikkan adalah sama seperti kadar sebelum pandemik, situasi dan kondisi isi rumah amat berbeza berbanding sebelum pandemik dan sekarang.””Jadi anggapan kadar OPR ini menentukan kita sudah keluar daripada pandemik dan seolah kita berada dalam kondisi sebelum pandemik adalah tidak benar. Memandangkan sebahagian besar isi rumah masih terjejas dan masih belum pulih seperti keadaan sebelum pandemik, kenaikan OPR ini sudah tentu amat membebankan mereka.

“Sebab itu saya bersetuju bahawa tindakan menaikkan kadar OPR adalah kejam,” katanya, lapor BH.

Semalam Gabenor BNM, Tan Sri Nor Shamsiah Mohd Yunus menjelaskan keputusan menaikkan OPR itu bukan sesuatu yang kejam sebaliknya, keputusan itu dibuat bagi mengawal inflasi daripada terus melonjak tinggi hingga tidak terkawal.

“Mana lagi kejam kalau inflasi kita di luar kawalan? Kalau kadar inflasi kita naik mendadak, kuasa beli semua orang akan terkesan tanpa mengira anda mempunyai pinjaman atau tidak.

“Jadi, kita naikkan OPR kerana kita mahu memastikan ekonomi berkembang secara mampan dan bukan saja untuk hari ini, tapi untuk bulan dan tahun yang mendatang,” kata Shamsiah pada satu sidang akhbar.

Pada 3 Mei, Jawatankuasa Dasar Monetari (MPC) BNM mengumumkan OPR meningkat 25 mata kepada 3.00 peratus.

Kenaikan OPR itu adalah pertama bagi tahun ini selepas penanda aras bagi kadar pinjaman dan deposit di Malaysia itu telah dikekalkan pada Januari dan Mac lalu pada paras 2.75 peratus.

Sementara Pengerusi Pergerakan Keadilan Monetari Malaysia (MMJ), Prof Datuk Dr Ahamed Kameel Mydin Meera berkata, BNM selalu menyatakan tindakan kenaikan OPR adalah untuk menyejat inflasi tapi ia tidak pernah berjaya sekali pun.

“Inflasi tetap berlaku juga. Tahun 1970-an satu ringgit boleh beli 10 roti canai. Sekarang sekeping pun tak dapat. Inflasi apa yang BNM nak kekang?” katanya ringkas.


13 kematian semalam

Tiga belas lagi kematian akibat komplikasi Covid-19 dilaporkan dalam tempoh 24 jam semalam, termasuk tiga kes pesakit meninggal dunia sebelum sempat menerima rawatan di hospital atau ’brought in death’ (BID).

Jumlah itu menjadikan kumulatif kematian sejak wabak berkenaan melanda negara awal 2020 lalu, meningkat kepada 32,056 kes, termasuk 6,469 kes BID.

Lapan negeri mencatat kes kematian semalam dengan Selangor merekodkan tiga kes, diikuti masing-masing dua di Kelantan, Perak serta Sabah; dan masing-masing satu kes di Kedah, Pulau Pinang, Terengganu dan Kuala Lumpur.

Dengan tiga kematian baharu itu, jumlah kumulatif pesakit meninggal dunia akibat Covid-19 di Selangor meningkat kepada 10,069 kes, termasuk 2,133 kes BID.

Sehingga semalam Selangor merekodkan kumulatif positif sebanyak 835,459 kes, dengan 801,051 pesakit telah sembuh, dan 21,308 kes masih aktif.

Daripada jumlah kes aktif itu, seramai 19,971 pesakit menjalani kuarantin di rumah; 414 ditempatkan di PKRC; 908 dimasukkan ke hospital; dan 15 dirawat di unit rawatan rapi (ICU), dengan 11 daripadanya memerlukan alat bantuan pernafasan.

Sehingga kelmarin, seramai 4,287,743 individu dewasa di Selangor telah lengkap divaksinasi, manakala 4,336,334 lagi menerima sekurang-kurangnya satu dos, dan 3,169,043 atau 76.8 peratus menerima dos penggalak.

Setakat ini, sebanyak 61 daripada 1,368 kluster yang dikesan di negeri itu masih aktif.

Sehingga semalam negara merekodkan 2,939,198 kumulatif kes positif, dengan 2,824,071 pesakit telah sembuh, dan 83,071 kes masih aktif.

Daripada jumlah kes aktif di seluruh negara itu, 73,405 pesakit menjalani kuarantin di rumah; 4,958 ditempatkan di PKRC; 4,570 dimasukkan ke hospital; dan 138 pesakit dirawat di ICU, termasuk 71 daripadanya memerlukan alat bantuan pernafasan.


Saksi dedah bagaimana Jho Low jadi penasihat Najib dalam audit 1MDB

Seorang saksi yang juga bekas Ketua Pegawai Kewangan (CFO) 1Malaysia Development Berhad (1MDB), Azmi Tahir mendedahkan bagaimana ahli perniagaan dalam buruan, Low Taek Jho atau Jho Low bertindak sebagai penasihat kepada Datuk Seri Najib Razak.

Azmi memberitahu Mahkamah Tinggi Kuala Lumpur Jho Low memainkan peranan dalam menasihati bekas Perdana Menteri itu agar tidak bercakap banyak dalam pertemuan dengan juruaudit KPMG berkaitan pelaburan luar negara 1MDB.

Pendedahan itu dibuat berdasarkan bukti satu e-mel bertarikh 15 Disember 2013 yang bertajuk Urgent: Briefing Package for YAB PM yang juga diterima Azmi sebelum mesyuarat dengan juruaudit tersebut yang turut melibatkan anggota lembaga pengarah 1MDB dan beberapa pihak lagi di rumah Najib pada tarikh sama.

Semasa pemeriksaan utama oleh Timbalan Pendakwa Raya T Deepa Nair pagi ini, Azmi berkata e-mel itu memberikan talking point (panduan percakapan) kepada Najib dan saksi ketika bertemu dengan pegawai KPMG.

“Oleh kerana YAB PM telah diberi taklimat oleh pengerusi dan pengurusan 1MDNB beberapa kali, YAB PM disarankan tidak terlibat dalam perbincangan panjang dengan KPMG berkaitan isu itu, walaupun YAB PM boleh menawarkan kepada mereka peluang ringkas untuk memberi pandangan.

“YAB PM akan menyatakan bahaya dia telah diberi taklimat dan mendengar daripada kedua-dua belah pihak, dan tahu berkaitan transaksi dan tidak selesa memberikan kepada mereka semua faktanya,” kata Azmi, membawa e-mel yang dikatakan dihantar oleh Jho Low dipetik dalam laporan Malaysiakini hari ini.

Saksi juga memberitahu hakim Collin Lawrence Sequerah bahawa Jho Low turut mengarahkan Najib menyatakan keyakinannya berkaitan Bank BSI, susulan fakta-fakta diberikan.

Terdahulu, seorang lagi saksi kes 1MDB, Mohd Hazem Abdul Rahman yang juga bekas Ketua Pegawai Eksekutif (CEO) syarikat itu mendedahkan Jho Low beberapa kali menghadiri mesyuarat yang berjalan di rumah Najib.

Hazem memberitahu Mahkamah Tinggi Kuala Lumpur Jho Low dilihat sangat rapat dengan Najib apabila setiap arahan yang diberikan penjenayah yang dalam pelarian itu akan dituruti.

Menurut laporan portal MalaysiaKini, Hazem yang merupakan saksi pendakwaan ke-10 berkata, Najib dan Jho Low “sangat, sangat rapat” ketika berkomunikasi di Langgak Duta, Kuala Lumpur pada 2013.

Menjawab soalan ketika pemeriksaan utama oleh Timbalan Pendakwa Raya Tan Sri Gopal Sri Ram, Hazem berkata “Jho Low adalah orang PM”.

Sebelum ini, semasa perbicaraan 20 September 2021 lalu, Hazem juga memberitahu melihat Jho Low ada dalam pertemuan ahli lembaga pengarah dan pegawai tertinggi 1MDB di rumah Najib bagi membincangkan berhubung isu audit KPMG melibatkan 1MDB pada 2013.


Dr Mahathir nak jumpa Anwar sebab nak jatuhkan BN saja, kata Shahidan

Datuk Seri Shahidan Kassim menyifatkan langkah Tun Dr Mahathir Mohamad yang secara tiba-tiba mahu berjumpa dengan Datuk Seri Anwar Ibrahim hanya kerana satu matlamat untuk menjatuhkan Barisan Nasional (BN).

Penyandang kerusi Parlimen Arau itu berkata Pengerusi Pejuang itu sudah hilang arah dan tidak ada hala tuju sehingga terpaksa kembali untuk bekerjasama dengan Presiden PKR hanya semata-mata sudah tidak tahu cara lain untuk menjatuhkan UMNO-BN.

“Mereka bekerjasama menjatuhkan kerajaan yang akhirnya apa yang kita dapat dalam masa 22 bulan hanyalah satu ‘kecederaan’ politik dan ‘kecederaan’ pada ekonomi negara.

“Mereka (Dr Mahathir dan pembangkang) buat satu pakatan pada 2018, apa yang mereka dapat adalah kegagalan dalam pentadbiran negara dan sebab itu mereka jatuh selepas 22 bulan mentadbir,” katanya dipetik laporan BH hari ini.

Bagaimanapun, Shahidan berkata rakyat sudah bijak kerana melihat pentadbiran Pakatan Harapan (PH) yang kelam-kabut tidak ada hala tuju mereka sehingga tumbang kemudiaannya.

“Apakah rakyat Malaysia lupa atau rakyat Malaysia mahu mengembalikan sejarah di mana mereka bersatu menjatuhkan Barisan Nasional (BN) dan selepas itu mereka pula buat kelam kabut,” katanya lagi.

Semalam, Dr Mahathir yang juga Pengerusi Parti Pejuang berkata beliau sedia berbincang dengan Anwar yang juga Pengerusi PH pada Pilihan Raya Umum Ke-15 (PRU-15).

Katanya, kedua-dua mereka mempunyai matlamat sama dan beliau sedia membuka langkah pertama ke arah kerjasama itu untuk bertemu Anwar.

Malah, beliau juga menegaskan tidak kisah jika ada yang melabelnya tidak malu kerana sedia bertemu Anwar.


Jualan Proton meningkat 41.2 peratus pada Mac

Jualan Proton Holdings Bhd (Proton) meningkat 41.2 peratus kepada 13,028 unit bagi bulan ke bulan pada Mac 2022, bersamaan dengan unjuran bahagian penguasaan pasaran sebanyak 19 peratus.

Bagi suku pertama berakhir Mac 2022, pembuat kereta nasional itu mengalami jualan merosot sebanyak 18.6 peratus kepada 26,706 unit bagi tahun ke tahun, berikutan pelbagai cabaran seperti banjir yang telah menjejaskan vendor tempatan, gangguan dalam logistik dan kekurangan cip.

Proton bagaimanapun berjaya menguasai pasaran sebanyak 17.5 peratus pada suku pertama itu sekali gus membolehkannya menduduki tempat kedua dalam ranking jualan automotif negara, lapor Bernama.

Walaupun jualan Mac 2022 merekodkan penurunan tahun ke tahun sebanyak 13 peratus namun jualan Saga, model yang terjejas teruk pada Januari, meningkat dengan mencecah 6,422 unit dan mencatatkan prestasi terbaiknya sejak November 2013.

“Ini bukan sahaja menjadikan Saga sebagai peneraju jualan untuk sedan segmen A, malah model segmen A paling laris secara keseluruhan,” menurut Proton dalam kenyataan pada Isnin.

Mengenai jualan eksport, Proton mengeksport 794 unit kenderaan pada Mac 2022, mencatatkan jumlah tertinggi dalam tempoh 108 bulan, dengan Pakistan menjadi pasaran eksport terbesar pada 690 unit.

“Keseluruhan jumlah eksport suku pertama adalah 1,117 unit, melonjak 175 peratus daripada suku yang sama 2021,” tambahnya.

Menurut Proton, X70, X50 dan Exora kekal sebagai peneraju dalam segmen masing-masing dengan jualan sebanyak 2,320 unit; 1,573 unit dan 536 unit pada Mac 2022.

Persona dan Iriz bagaimanapun berada di kedudukan tempat ketiga dan keempat dalam segmen masing-masing kerana persaingan sengit dan kekurangan alat ganti terus menjejaskan jualan.

Ketua Pegawai Eksekutif, Proton Edar, Roslan Abdullah berkata tiga bulan pertama 2022 adalah sangat mencabar bagi Proton dan pelanggan berikutan isu pengeluaran yang terus memberi tekanan kepada potensi sebenar pihaknya dan menyebabkan tempoh menunggu yang panjang untuk mendapatkan kereta.

Beliau berkata walaupun bekalan alat ganti dan jumlah pengeluaran mula stabil pada Mac namun syarikat masih menjangkakan beberapa lagi gangguan berlaku dalam beberapa bulan akan datang apabila industri lain turut meningkatkan pengeluaran mereka.

“Bagaimanapun, sepanjang tahun ini, Proton masih bermatlamat untuk mencapai sasaran dengan kerjasama vendor dan pengedar bagi melancarkan rangkaian bekalan untuk menyerahkan kereta kepada pelanggan.

“Kami juga sedang mencatatkan kemajuan dalam menyelesaikan isu selepas jualan dan oleh itu, syarikat yakin boleh meningkat semula dengan kukuh pada suku berikutnya,” katanya.


Isu PasLeak: Naib Presiden PAS sedia beri keterangan kepada polis

Naib Presiden PAS Datuk Seri Dr Ahmad Samsuri Mokhtar berkata beliau bersedia memberi keterangan kepada pihak polis berhubung dokumen kononnya minit mesyuarat yang tular beberapa hari lalu yang digelar ‘PasLeak’.

Ia susulan kenyataan Ketua Polis Kuala Lumpur Datuk Azmi Abu Kassim yang berkata semua ahli politik yang disebutkan namanya dalam dokumen ‘PasLeak’ akan dipanggil bagi membantu siasatan.

Namun, beliau tidak menjelaskan lebih lanjut bila tarikh dan masa ahli politik berkenaan akan diminta tampil untuk membantu siasatan.

Khamis lalu, peguam Presiden UMNO, Datuk Seri Ahmad Zahid Hamidi membuat laporan polis berhubung dokumen PasLeak yang didakwa mengandungi campur tangan dalam proses kehakiman negara.

Mengulas lanjut, Ahmad Samsuri yang juga Menteri Besar Terengganu berkata sebagai warganegara, semua pihak perlu patuh kepada peraturan, termasuk apabila dipanggil pihak berkuasa.

“Tetapi, saya tidak terima apa-apa panggilan lagi,” katanya seperti dilapor Utusan.

Selain itu, menurutnya PAS tidak perlu mengikut jejak langkah UMNO untuk membuat laporan polis berhubung dokumen ‘sampah’ itu.

Beliau juga hairan kerana masih ada segelintir yang mempercayai kesahihan dokumen berkenaan termasuk mendesak PAS mengulangi penafian di samping membuat laporan polis.

“Kalau ada yang sudah membuat laporan polis, terpulang kepada mereka kerana semua pihak berhak berbuat demikian dan terserah kepada polis untuk menjalankan siasatan jika perlu.

“Mungkin masih ada yang tidak faham bahasa apabila saya katakan dokumen itu sampah, jadi tiada keperluan untuk laporan polis atau sumpah,” katanya.

Sebelum ini, Ahmad Samsuri menafikan wujudnya pakatan pemimpin tertinggi PAS bersama parti lain, termasuk UMNO, untuk menjatuhkan Barisan Nasional (BN) sebagaimana tercatat dalam beberapa dokumen yang tular di media sosial sejak Ahad lalu.

Beliau turut menyifatkan dokumen yang ditularkan itu sebagai ‘sampah’ dan tidak perlu dipercayai kerana dilakukan pihak tidak bertanggungjawab.

“Dokumen sampah macam itu pun orang percaya juga ke? Ia tidak benar, tidak tahu dari mana datangnya. Ejaan nama saya pun tak betul. Dia (pihak tidak bertanggungjawab itu) tahu ada pertemuan itu maka dibuatlah naratif,” katanya

Berita berkaitan: Zahid sepatutnya minta juga Hisham jelaskan pendedahan ‘PASleak’


JanaNiaga dijangka dapat dana tambahan RM1.2 bilion bantu PKS

Kerajaan menjangkakan peruntukan bantuan kepada perusahaan kecil dan sederhana (PKS) menerusi platform pembayaran digital rantaian bekalan nasional, JanaNiaga, meningkat RM1.2 bilion.

Peningkatan peruntukan itu dijangka setelah lebih banyak institusi kewangan akan menyertai JanaNiaga secara berfasa, kata Menteri Kewangan Tengku Datuk Seri Zafrul Tengku Abdul Aziz.

Beliau berkata pembiayaan melalui platform JanaNiaga itu juga dijangka mampu menyumbang kepada RM4.8 bilion kecairan tunai PKS.

Katanya EXIM Bank yang ketika ini menerajui JanaNiaga menyediakan peruntukan berjumlah RM300 juta untuk menggerakkan platform itu bagi memastikan PKS terjejas susulan penularan wabak Covid-19, segera dibantu.

“Platform seperti ini memberi faedah besar kepada ekosistem dan diguna pakai secara luas oleh semua ekonomi luar negara. Dengan purata tempoh invois selama 90 hari, jumlah ini bakal menyumbang kepada RM4.8 bilion setahun kepada kecairan tunai PKS.

“Platform JanaNiaga berterajukan pembiayaan invois daripada pembekal syarikat berkaitan kerajaan (GLC) melalui portal digital.

Dengan sokongan GLC, pembekal PKS ini akan menikmati kadar pembiayaan serendah 3.5 peratus untuk margin pembiayaan sebanyak 100 peratus, jauh lebih rendah daripada kadar pembiayaan pada kadar biasa,” katanya melancarkan JanaNiaga secara dalam talian, pagi ini.

Tengkul Zafrul berkata, dengan permohonan menerusi dalam talian, membolehkan kelulusan dibuat dalam tempoh 24 jam.

Katanya, pada peringkat awal ini, JanaNiaga akan dilaksanakan dengan kerjasama Petronas dan Telekom Malaysia (TM).

Beliau berkata, kerajaan perlu mengambil langkah untuk menyokong PKS bagi melindungi pekerjaan dan memastikan sektor itu terus menyumbang kepada ekonomi negara selain menjamin sektor pekerjaan.


Pasangan tipu barang mewah RM103j ditahan di JB dibawa ke Singapura

Pasangan yang didakwa terbabit dalam penipuan barangan mewah, tetapi tidak menghantarnya, bernilai S$32 juta (RM103.94 juta), ditahan di Malaysia dan dibawa pulang ke Singapura.

Pasukan Polis Singapura (SPF) berkata Pi Jiapeng, 26, dan warga Thailand Pansuk Siriwipa, 27, dibawa pulang ke Singapura pada Khamis (11 Ogos) dan akan menghadapi pertuduhan konspirasi jenayah untuk melakukan penipuan dan keluar secara haram dari Singapura.

“SPF telah bekerjasama rapat dengan pelbagai agensi penguatkuasaan undang-undang asing untuk memastikan pasangan itu kembali ke Singapura. Waran tangkap dikeluarkan terhadap pasangan itu pada 16 Julai,” kata polis.

SPF berkata mereka menerima maklumat pada Rabu (10 Ogos) daripada Polis Diraja Thai bahawa pasangan itu mungkin berada di sebuah hotel di Johor Bahru, Malaysia.

“SPF segera meminta bantuan Polis Diraja Malaysia (PDRM) untuk mengesan pasangan itu. Waran tangkap telah dilaksanakan oleh PDRM di Johor Bahru pada 11 Ogos,” kata SPF.

Pasangan itu akan didakwa di mahkamah pada Jumaat. Siasatan sedang dijalankan.

Pi dan Siriwipa telah diserahkan kepada SPF pada Khamis dan akan didakwa di mahkamah pada hari Jumaat.

“”Pihak berkuasa Singapura akan melakukan apa sahaja yang perlu dan dibenarkan di bawah undang-undang Singapura untuk mengejar dan membawa ke muka pengadilan mereka yang melakukan jenayah di Singapura, tanpa mengira ke mana mereka mungkin melarikan diri.

“Kami juga tidak akan teragak-agak untuk mengambil tindakan tegas terhadap penipu,” kata SPF.

Pihak berkuasa berkata bulan lalu pasangan itu telah melarikan diri dari Singapura dengan menaiki sebuah petak kontena sebuah lori pada 4 Julai.

Polis sebelum ini berkata Pi Jiapeng ditahan pada 27 Jun kerana disyaki terlibat dalam kesalahan menipu. Pasportnya telah disita dan dia dibebaskan dengan ikat jamin pada hari berikutnya.

Isterinya, Pansuk Siriwipa, tidak ditahan ketika itu tetapi sedang membantu siasatan polis. Dia telah menyerahkan pasportnya pada 30 Jun.

Pasangan itu kemudiannya tidak dapat dihubungi dan melarikan diri dari Singapura pada 4 Julai.

Bulan lalu, polis berkata sekurang-kurangnya 180 laporan telah dibuat sejak Jun terhadap pasangan itu. Mangsa mereka mendakwa telah membuat bayaran pendahuluan untuk jam tangan mewah atau beg mewah kepada pasangan itu, yang gagal menghantarnya. – Agensi


Belum kesan Omicron XBB di Malaysia: Noor Hisham

Mutasi baharu subvarian Omicron dinamakan varian XBB yang setakat ini dikesan di Singapura belum memasuki di Malaysia, kata Ketua Pengarah Kesihatan Tan Sri Dr Noor Hisham Abdullah.

Beliau berkata pihaknya sentiasa menjalankan pemantauan dan mengikuti perkembangan berhubung varian berkenaan yang turut dikenali sebagai BA.2.10.

“Kita memang menjalankan pemantauan rapi (dan) setakat ini, saya semak dengan IMR (Insitut Penyelidikan Perubatan) masih tidak ada lagi kes yang dilaporkan di negara kita.

“Bagaimanapun, kita pantau varian ini bagi mengelak kemasukan ke dalam negara dengan mengadakan saringan secara berkala dan pintu sempadan negara dengan prosedur operasi standard (SOP),” katanya memetik laporan BH hari ini.

Beliau berkata demikian ketika ditemui selepas Sambutan Hari Penglihatan Sedunia Tahun 2022 Peringkat Kebangsaan di Pusat Konvensyen Taman Tamadun Islam di Kuala Terengganu, hari ini.

Mengulas mengenai kes positif Covid-19, Dr Noor Hisham berkata, kadar vaksinasi yang tinggi dalam kalangan rakyat Malaysia memainkan peranan dalam mengurangkan risiko jangkitan.

Katanya, ketika ini, sebanyak 1,000 hingga 2,000 kes positif dilaporkan setiap hari namun kebanyakan kes berada pada tahap satu dan dua.

“Malah, kes parah yang masuk wad dan ICU (Unit Rawatan Rapi), kita tak nampak peningkatan kes, sebaliknya berlaku penurunan katil ICU dan wad.

“Setakat ini, Alhamdulilah masih terkawal tetapi kita masih menjalankan saringan berkala dan setakat ini, walaupun virus ini sentiasa bermutasi (kita pantau) sama ada mutasi yang terkini ini akan menyebabkan satu lonjakan kes dan kemasukan ke hospital,” katanya.

Bagaimanapun Dr Noor Hisham berkata, kadar liputan vaksinasi yang tinggi juga tidak menunjukkan lonjakan kes walaupun pintu sempadan dan semua sektor sudah dibuka pada 1 April lalu.

“(Sebelum ini) kita menjangkakan ada lonjakan kes antara 20,000 hingga 25,000 setiap hari pada akhir Mei selepas Aidilfitri, tetapi perkara ini tidak berlaku.

“Ini menunjukkan keberkesanan vaksinasi dan tindakan kesihatan awam. Sekarang kita juga ada ubat untuk rawatan berbeza berbanding pada 2020 kerana ketika itu kita tidak ada vaksin, ubat anti virus yang mujarab dan kit ujian kendiri untuk mengesan kes positif dengan lebih cepat,” katanya.


PH tamat lantikan politik, tapi UMNO lantik Asyraf Pengerusi MARA pula

Bekas Ketua Pemuda UMNO, Datuk Asyraf Wajdi Dusuki dilantik sebagai Pengerusi Mara yang baharu berkuat kuasa Jumaat lepas. (Gambar Twitter)

Walaupun tidak pernah memenangi sebarang pertandingan dalam Pilihan Raya Umum (PRU), bekas Ketua Pemuda UMNO, Datuk Asyraf Wajdi Dusuki kini dilantik sebagai Pengerusi Majlis Amanah Rakyat (MARA) yang baharu berkuat kuasa Jumaat lalu.

Pelantikan itu dibuat oleh Menteri Kemajuan Desa dan Wilayah kerajaan Pakatan Harapan-Barisan Nasional (PH-BN), Datuk Seri Ahmad Zahid Hamidi yang juga Timbalan Perdana Menteri di kementerian itu, kelmarin.

“(Asyraf Wajdi) telah dilantik, bukan desas-desus lagi. Beliau telah dilantik dan saya telah watikahkannya, pada hari Jumaat yang lalu (kelmarin),” jawabnya ringkas menurut BH.

Zahid berkata demikian ketika sidang media selepas mengadakan lawatan ke Lembaga Kemajuan Johor Tenggara (Kejora) di Kota Tinggi, hari ini (Ahad, 12 Mac 2023).

Terdahulu, Zahid diminta mengulas berhubung foto beliau sedang menyampaikan surat pelantikan kepada Asyraf Wajdi yang tular di Twitter.

Ciapan dimuat naik seorang pengguna Twitter semalam mengundang reaksi tidak senang rakyat yang mempertikaikan pelantikan bekas Timbalan Menteri di Jabatan Perdana Menteri (Hal Ehwal Agama) itu.

Jawatan Pengerusi MARA sebelum ini disandang Datuk Azizah Mohd Dun.

Asyraf pernah bertanding di Pasir Puteh, Kelantan pada PRU-14, namun kalah dengan majoriti 1,360 kepada calon PAS, Datuk Nik Mohamad Zawawi Salleh dalam pertembungan tiga penjuru dengan calon PKR diwakili oleh Datuk Kamarudin Md Nor.

Pada PRU-15, 19 November tahun lalu, Asyraf Wajdi yang ketika itu Ketua Pemuda UMNO kalah lagi – kali kedua – dalam cubaannya untuk menjadi Ahli Parlimen.

Untuk berdepan PRU-15, Asyraf Wajdi berpindah kawasan ke kubu kuat UMNO/BN di Parlimen Gerik, Perak, dengan harapan memenangi hati pengundi di situ.

Bagaimanapun, tindakan UMNO/BN meletakkannya di kerusi berkenaan dengan mengetepikan anak tempatan menerima padah apabila Asyraf Wajdi tumbang ditangan calon Perikatan Nasional (PN), Fathul Huzir Ayob.

Fathul Huzir memperoleh 15,105 undi, menang majoriti 1,377 undi, sementara Asyraf Wajdi memperoleh 13,728 undi, manakala calon PH, Tarmizi Mohd Jam (5,779 undi).

Namun, lantikan Asyraf itu dilihat bertentangan dengan keputusan Jemaah Menteri kerajaan PH-BN yang menamatkan lantikan politik dalam agensi dan syarikat berkaitan kerajaan (GLC), sebaik menjadi Kerajaan Pusat.

Pada Disember 2022, Jemaah Menteri kerajaan PH-BN dilaporkan telah membuat keputusan untuk menamatkan lantikan politik dengan serta-merta.

Ia membabitkan jawatan pengerusi dan lembaga pengarah di badan berkanun Persekutuan, syarikat menteri kewangan (diperbadankan), syarikat berkaitan kerajaan dan syarikat pelaburan berkaitan kerajaan.

Sebelum ini, pemimpin PH ketika menjadi pembangkang mengkritik kerajaan PN yang melantik Ahli Parlimen Parit ketika itu, Datuk Mohd Nizar Zakaria, sebagai Pengerusi Lembaga Penduduk dan Pembangunan Keluarga Negara (LPPKN).

Perdana Menteri ketika itu, Tan Sri Muhyiddin Yassin dikritik teruk oleh PH yang dikatakan tindakan terdesak mendapatkan sokongan daripada Ahli Parlimen UMNO dan PAS dengan menawarkan jawatan berkenaan.

Malah, bekas Perdana Menteri keenam, Datuk Seri Najib Razak juga pernah menempelak pemimpin PH yang tidak habis-habis bercakap mengenai pentadbiran PN yang membuat siri lantikan politik untuk mengetuai badan kerajaan dan GLC.

Dakwa Najib, sebelum PRU-14 pada 2018, PH mengikrarkan janji bertulis untuk mengakhiri semua lantikan politik.

“PH yang janji tak akan ada lantikan politik jika menang. PH yang mungkir janji dengan membuat lantikan politik secara berbaris-baris,” kata Najib dalam hantaran Facebook pada 13 April 2020.

Sesetengah pihak pula melihat pelantikan Asyraf Wajdi sebagai Pengerusi MARA – agensi yang rapat dengan Bumiputera – adalah strategi politik Zahid dan UMNO untuk menarik semula undi Melayu menjelang pilihan raya di enam negeri tidak lama lagi.

Agenda Daily.


ADUN UMNO letak jawatan Exco Kedah, tapi Sanusi masih ada majoriti

Ahli Dewan Undangan Negeri (ADUN) Sungai Tiang mewakili UMNO, Datuk Suraya Yaacob meletak jawatan sebagai Exco kerajaan negeri Kedah hari ini secara serta-merta.

Bagaimanapun, peletakan jawatan Suraya yang juga ahli Majlis Tertinggi (MT) UMNO itu tidak menjejaskan majoriti dimiliki kerajaan negeri dipimpin Menteri Besar Datuk Seri Muhammad SanusiMd Nor kerana UMNO hanya memiliki dua wakil rakyat sahaja dalam Dewan Undangan Negeri (DUN).

Suraya bagaimanapun tidak menyatakan punca peletakan jawatannya, namun dipercayai ia sebagai protes terhadap kerajaan Kedah kerana tidak mahu membubarkan DUN untuk mengadakan pilihan raya serentak dengan Pilihan Raya Umum Ke-15 (PRU-15).

Dalam pada itu, Suraya merakamkan penghargaan kepada Sultan Kedah Sultan Sallehuddin Sultan Badlishah atas perkenan melantik beliau ke jawatan itu.

Suraya berkata, beliau tidak akan melupakan segala cabaran dan pengalaman dalam membantu penyelarasan mempercepatkan projek menaik taraf lima Loji rawatan air (LRA) yang tertangguh akibat dihentikan kerajaan negeri terdahulu.

“Projek itu menyaksikan Kedah menerima manfaat bernilai RM2.62 bilion atas penstrukturan semula industri air negeri Kedah, meliputi penghapusan hutang RM1.82 bilion dan selebihnya bagi kos membina dua LRA baharu di Sidam Kiri dan Kodiang.

“Antara pengalaman berharga saya pada penggal ini adalah membantu menyediakan sumber air tambahan buat rakyat negeri Kedah, membabitkan dua Takungan Air Pinggiran Sungai (TAPS) yang dibangunkan untuk kegunaan menakung air lebihan yang melimpah ruah ketika musim tengkujuh untuk kegunaan ketika musim kemarau.

“Paling mencabar, sudah tentu saya dan rakan bertungkus-lumus menghadapi cabaran bencana banjir kepala air di daerah Yan dan Baling, tragedi ban pecah di Sungai Santap dan krisis air pada kemarau 2021,” katanya dipetik laporan BH.

Untuk rekod, Suraya menyandang kerusi DUN Sungai Tiang selama empat penggal sejak 2004. Pada PRU-14 2018, beliau memenangi kerusi itu dengan majoriti tipis, 641 undi.

UMNO hanya memenangi dua kerusi sahaja pada PRU-14 di DUN Bandar Baharu, selain Sungai Tiang.

Kerajaan negeri bawah Perikatan Nasional (PN) diterajui PAS memiliki 23 daripada 36 kerusi DUN dengan sebahagian besar dimiliki PAS (15) diikuti Bersatu (6) dan UMNO (2).

Pakatan Harapan (PH) pula menguasai 11 kerusi iaitu PKR (5), Amanah (4) dan DAP (2), manakala dua lagi kerusi dimiliki Pejuang.


Saman Jason Lo terhadap Bernama ditolak Mahkamah Tinggi

Mahkamah Tinggi di sini telah menolak saman fitnah bekas ketua pegawai eksekutif sebuah syarikat telekomunikasi tempatan Jason Jonathan Lo terhadap Pertubuhan Berita Nasional Malaysia (Bernama) berhubung dua artikel yang disiarkan pada 2019 dan 2020.

Jason memfailkan saman itu pada Julai 2021 berkaitan artikel bertajuk ‘Former Telco CEO charged with trespassing, injecting drug into body’ dan ‘Court charges singer Jason Lo & colleague with CBT of RM200,000’, menurut laporan Bernama.

Pesuruhjaya Kehakiman Datuk Raja Ahmad Mohzanuddin Shah Raja Mohzan dalam keputusan yang disampaikan semalam memutuskan bahawa mahkamah mendapati tiada niat jahat dalam artikel terbabit sebagaimana yang didakwa oleh plaintif.

“Berkenaan artikel pertama yang dipertikai, membacanya secara keseluruhan akan membawa kepada kesimpulan bahawa plaintif telah didakwa secara berasingan di Mahkamah Majistret atas pertuduhan menceroboh dan memasukkan dadah ke dalam badan. Selepas membacanya, mahkamah mendapati plaintif bukan menceroboh sebuah rumah semata-mata untuk memasukkan dadah ke dalam badan.

“Mengenai penggunaan ayat memasukkan dadah ke dalam badan berbanding mengambil dadah dengan menyuntiknya sendiri, adalah penting untuk mengambil maklum bahawa artikel pertama yang dipertikai adalah ditulis bagi memaklumkan orang ramai bahawa plaintif telah didakwa atas kesalahan dadah mengikut Seksyen 15(1)(a) Akta Dadah Berbahaya 1952.

“Malah adalah jelas daripada artikel itu plaintif telah mengaku tidak bersalah terhadap kedua-dua kesalahan dan dibebaskan dengan ikat jamin,” katanya.

Menyentuh artikel kedua yang dipertikai, beliau berkata mahkamah mendapati selepas membacanya secara keseluruhan, boleh dilihat sejak awal lagi plaintif tidak mengaku bersalah dan ia dengan jelas menyatakan bahawa plaintif telah didakwa melakukan pecah amanah jenayah (CBT).

“Selain itu, artikel tersebut secara khusus menyatakan bahawa plaintif telah dibebaskan dengan jaminan RM30,000. Secara munasabah, ini tidak akan merumuskan bahawa plaintif telah mengaku bersalah. Mengambil kira keseluruhan artikel, ia menyangkal sebarang pemahaman bahawa plaintif telah mengaku melakukan jenayah itu,” katanya.

Raja Ahmad Mohzanuddin Shah berkata sesiapa sahaja yang membaca keseluruhan teks itu akan memahami bahawa plaintif hanya didakwa namun tidak dinyatakan sebagai melakukan jenayah tersebut.

“Membaca artikel kedua sepenuhnya, mahkamah mendapati bahawa tindakan melaporkan Jason telah didakwa atas kesalahan atau jenayah tertentu, tidak boleh dikatakan sebagai memfitnah,” katanya yang memerintahkan plaintif membayar kos sebanyak RM15,000 kepada agensi berita itu.

Mahkamah membuat keputusan itu selepas mendengar keterangan Jason sebagai plaintif dan tiga saksi defendan.

Perkara itu disahkan oleh peguam Adam Luqman Amdan yang mewakili Bernama.


Selepas 16 kali sidang Mesyuarat Kuartet Menteri Covid-19 tamat

Pengurusan Pandemik Mesyuarat Kuartet Menteri Covid-19 hari ini adalah yang terakhir selepas 16 kali bersidang sejak kali pertama diadakan pada 14 Sept tahun lepas.

Menteri Kanan Pertahanan Datuk Seri Hishammuddin Hussein yang juga pengerusi mesyuarat kuartet itu berkata sepanjang sembilan bulan, mesyuarat tersebut adalah antara pendekatan dalam usaha kerajaan untuk membuka semula negara secara berperingkat dan selamat.

“Sejak Mesyuarat Menteri Kuartet diwujudkan, negara kini telah memasuki Fasa Peralihan ke Endemik, 181 prosedur operasi standard (SOP) yang diguna pakai sejak Mac 2020 kini hanya tinggal satu SOP asas dan sembilan garis panduan

“… semua sektor telah dibuka, setiap perayaan telah dibenarkan untuk disambut, pelitup muka juga sudah tidak diwajibkan di tempat terbuka malah, daftar masuk menggunakan MySejahtera juga sudah tidak lagi menjadi kewajipan.

“Matlamat utama kerajaan di sebalik usaha ini adalah bagi membolehkan rakyat dapat kembali menjalani kehidupan seharian secara hampir normal serta belajar hidup bersama virus Covid-19,” katanya memetik laporan Bernama selepas mempengerusikan mesyuarat kuartet terakhir, hari ini.

Turut hadir pada mesyuarat itu ialah Menteri Kewangan Tengku Datuk Seri Zafrul Tengku Abdul Aziz, Menteri Kesihatan Khairy Jamaluddin dan Menteri Besar Selangor Datuk Seri Amiruddin Shari.

Hishammuddin berkata mesyuarat kuartet juga memperhalusi kaedah yang sesuai dan selamat untuk merancakkan semula sektor ekonomi serta membuka semula pelbagai sektor lain secara berperingkat dan selamat termasuk sektor pelancongan, pekerjaan, industri dan pembuatan serta sukan.

Beliau berkata pembukaan sempadan negeri dan negara secara berperingkat turut menjadi antara fokus utama mesyuarat kuartet dan perkara itu rumit memandangkan ia melibatkan pergerakan keluar masuk negeri dan negara dalam skala yang besar.

“Situasi ini sekali gus merumuskan bahawa usaha-usaha yang dibuat oleh Kuartet telah membolehkan kehidupan seharian rakyat telah kembali kepada situasi hampir normal sekali gus menepati matlamat awal penubuhan Kuartet,” katanya.

Sementara itu, Hishammuddin turut memberi penghargaan kepada semua ahli tetap mesyuarat itu terdiri daripada empat menteri termasuk beliau sendiri, Menteri Kesihatan, Menteri Kewangan serta Menteri Komunikasi dan Multimedia.

“Tidak dilupakan juga, menteri yang turut dilibatkan secara berkala iaitu Menteri Kanan Kerja Raya, Menteri Kanan Pendidikan, Menteri Pengajian Tinggi, Menteri Pengangkutan, Menteri Sumber Manusia, Menteri Perpaduan Negara, Menteri Luar Negeri, Menteri di Jabatan Perdana Menteri (Tugas-Tugas Khas), Menteri Pelancongan, Seni dan Budaya serta Menteri Belia dan Sukan.

“Terima kasih juga Majlis Keselamatan Negara sebagai peneraju dan semua 29 agensi serta pasukan beruniform yang terlibat termasuk Jabatan Imigresen Malaysia, Angkatan Tentera Malaysia dan Polis Diraja Malaysia,” katanya.


Selangor rekod 50 kematian, kumulatif negara lepasi 6,000

Jumlah kumulatif kematian di Malaysia akibat Covid-19 sejak pandemik itu melanda pada Mac tahun lalu kini melepasi angka 6,000 kes apabila hari ini merekodkan 87 lagi kematian.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata daripada jumlah itu 78 membabitkan warganegara.

Beliau berkata Selangor kekal mencatat kes tertinggi dengan 50 kematian diikuti Johor (lapan), Pahang (enam) dan masing-masing lima di Kuala Lumpur, Negeri Sembilan dan Kedah.

Semalam negara merekodkan 77 kematian, manakala jumlah tertinggi kematian harian setakat ini adalah sebanyak 135 (Khamis – 8 Julai 2021).

“Kementerian Kesihatan Malaysia (KKM) ingin memaklumkan sehingga jam 12 tengah hari tadi 5,910 pesakit dilaporkan sembuh menjadikan kumulatif 737,103 kes atau 89.1 peratus daripada jumlah keseluruhan jangkitan sebanyak 827,191 kes.

“Terdapat 84,021 kes masih aktif dengan 959 pesakit kini dirawat di unit rawatan rapi, sementara 451 lagi memerlukan bantuan alat pernafasan,” katanya.

Dr Noor Hisham berkata dalam tempoh itu juga 29 kluster baharu dilaporkan menjadikan keseluruhannya 3,058 dengan 2,188 ditematkan dan 870 kluster masih aktif.

Berdasarkan statistik yang dikeluarkan KKM hari ini, 19 daripada kluster baharu itu membabitkan jangkitan di tempat kerja, komuniti (lima), pusat tahanan (tiga) dan kumpulan berisiko tinggi (dua).

Enam daripada kluster baharu tempat kerja dicatatkan di Johor dengan keseluruhan sebanyak 94 kes diikuti Selangor (lima), Sabah (tiga), masing-masing dua di Kuala Lumpur dan Pahang, dan satu di Terengganu.

Lima negeri iaitu Johor, Melaka, Sarawak, Sabah dan Kuala Lumpur masing-masing merekodkan satu kluster komuniti, manakala tiga kluster pusat tahanan dikesan di Sarawak.

Jumlah jangkitan tertinggi bagi kluster komuniti membabitkan Kluster Sri Rakyat di Cheras, Kuala Lumpur melibatkan 158 kes positif.

Selangor dan Kuala Lumpur yang dikenakan Perintah Kawalan Pergerakan Diperketat (PKPD) turut merekodkan jangkitan membabitkan kumpulan berisiko tinggi.

Dr Noor Hisham turut memaklumkan berdasarkan data terkini 9 Julai 2021 nilai RT Malaysia adalah sebanyak 1.11.

Katanya, negeri yang mencatat nilai RT tertinggi adalah Putrajaya (1.19) manakala negeri-negeri lain yang mencatatkan RT melebihi 1.0 adalah Perak (1.17), Kuala Lumpur (1.16), Selangor (1.16), Kedah (1.13), Pahang (1.11), Sabah (1.10), Terengganu (1.08), Melaka (1.05), dan Negeri Sembilan (1.04).


48 maut, 66 cedera nahas kereta api di Taiwan

Sekurang-kurangnya 48 penumpang terbunuh, manakala 66 lagi cedera apabila sebuah kereta api tergelincir ketika keluar dari terowong di timur Taiwan pada Jumaat.

Taroko Express dengan lapan gerabak itu membawa 488 penumpang dalam perjalanan ke Taitung di tenggara pulau kecil itu dari Taipei, apabila tergelincir berdekatan Chongde, kira-kira jam 9.30 pagi waktu tempatan.

Jabatan Bomba Hualien berkata, mereka menerima panggilan kecemasan jam 9.35 pagi dan pasukan penyelamat tiga di tempat kejadian jam 9.58 pagi.

Polis berkata, siasatan mendapati kereta api itu berlanggar dengan sebuah trak yang terbabas ke tambak di tepi landasan dan dibiarkan tanpa pengawasan, manakala breknya pula tidak diaktifkan.

“Pemandu tidak ada di dalam kenderaan ketika trak itu meluncur ke lereng bukit dan terbabas di tepi landasan kereta api. Pemandu itu kemudian ditangkap dan dibawa ke balai polis utuk siasatan,” katanya.

Bomba berkata, 66 penumpang yang cedera dihantar ke hospital untuk rawatan.

Polis berkata, dua daripada gerabak di hadapan tergelincir menyebabkan gerabak lain di belakang merempuhnya. – Agensi


Politik cari makan, mahukan jawatan

Kata-kata sinis seperti politik untuk mencari makan atau mahukan jawatan sering kali diucapkan oleh masyarakat umum tanpa pengetahuan yang mendalam. Hal ini menunjukkan kejahilan mereka terhadap perkara besar dalam Islam, dan kata-kata begini sentiasa diulang dalam sejarah sejak perjuangan para Rasul AS.

Parti Islam Se-Malaysia (PAS) secara khusus pihak yang paling kerap menjadi sasaran. Sesiapa yang menyertai PAS akan dihentam habis-habisan, kerana bagi mereka parti yang bercirikan agama paling tidak munasabah untuk menjadi tempat mencari makan.

Walaupun tawarannya tidak mengutamakan kebendaan tetapi hanya menginginkan pahala daripada Allah SWT, dituduh juga ingin mencari makan. Sekalipun bersama PAS ini menyebabkan lebih banyak halangan untuk mencari makan.

Al-Quran mendedahkan bahawa kata-kata ini pernah diucapkan oleh golongan jahiliah yang menentang para rasul yang dipilih oleh Allah SWT untuk berdakwah dan berpolitik serta menjadi teladan kepada seluruh manusia. Firman Allah SWT:

﴿وَمَآ أَرۡسَلۡنَا قَبۡلَكَ مِنَ ٱلۡمُرۡسَلِينَ إِلَّآ إِنَّهُمۡ لَيَأۡكُلُونَ ٱلطَّعَامَ وَيَمۡشُونَ فِي ٱلۡأَسۡوَاقِۗ وَجَعَلۡنَا بَعۡضَكُمۡ لِبَعۡضٖ فِتۡنَةً أَتَصۡبِرُونَۗ وَكَانَ رَبُّكَ بَصِيرٗا٢٠﴾

“Dan Kami tidak mengutus rasul-rasul sebelum kamu (wahai Muhammad), melainkan mereka sungguh memakan makanan dan berjalan di pasar-pasar, dan Kami jadikan sebahagian daripada kamu sebagai ujian dan cubaan bagi sebahagian yang lain supaya ternyata adakah kamu dapat bersabar? Dan (ingatlah) Dialah Tuhanmu yang Maha Melihat.” (Surah al-Furqan: 20)

Firman Allah SWT lagi:

﴿فَقَالَ ٱلۡمَلَؤُاْ ٱلَّذِينَ كَفَرُواْ مِن قَوۡمِهِۦ مَا هَٰذَآ إِلَّا بَشَرٞ مِّثۡلُكُمۡ يُرِيدُ أَن يَتَفَضَّلَ عَلَيۡكُمۡ وَلَوۡ شَآءَ ٱللَّهُ لَأَنزَلَ مَلَٰٓئِكَةٗ مَّا سَمِعۡنَا بِهَٰذَا فِيٓ ءَابَآئِنَا ٱلۡأَوَّلِينَ٢٤﴾

“Maka, ketua-ketua yang kafir dari kaumnya berkata (sesama sendiri), ‘Orang ini (Rasul) tidak lain hanyalah seorang manusia seperti kamu, yang bertujuan hendak menjadi seorang yang lebih tinggi daripada kamu. Dan kalau Allah menghendaki, tentulah Dia mengutuskan malaikat menjadi Rasul-Nya. Kami tidak pernah mendengar (seruan seperti) ini pada zaman nenek moyang kami yang dahulu.’” (Surah al-Mu’minun: 24)

Oleh kerana ramai para rasul terpaksa bekerja untuk mencari makan dan berjuang, musuh telah memberikan tawaran kemewahan kepada para rasul untuk kemudahan hidup mereka. Dengan syarat para rasul itu hendaklah menolak petunjuk Allah, lalu diganti dengan yang lain mengikut kemahuan mereka. Sebenarnya, itulah politik mereka yang tidak bertanggungjawab dalam menunaikan amanah Allah SWT.

Dari sudut makan, minum dan kemahuan nafsu serta jasad, secara umumnya terdapat persamaan antara manusia dan binatang. Malah, dalam kalangan binatang juga ada perbezaan dari sudut makanan, kerana banyak jenis habitatnya mengikut tempat tinggal semula jadi bagi memenuhi keperluan makanan, tempat tinggal dan keselamatan kepada flora dan fauna.

Tumbuh-tumbuhan pula memerlukan baja dan air, manakala para malaikat tidak perlu kepada makan dan minum. Perbezaan yang jauh juga berlaku antara manusia, binatang dan lain-lain makhluk kerana perbezaan fitrahnya.

Adapun manusia pula mengikut keperluan jasad, roh dan akal. Maka, ada batas halal dan haramnya, tidak seperti binatang dan lain-lain yang ada sempadannya yang lain.

Dilihat pula kepada matlamat diciptakan manusia itu, tujuannya untuk hidup bagi menunaikan hikmah yang besar mengikut ketetapan Allah SWT yang meletakkan mereka di alam dunia. Tanpa makan, mereka tidak boleh menjalankan tugasnya.

Adapun Allah SWT telah menetapkan bahawa kehidupan binatang di alam dunia juga memerlukan makanan mengikut ketetapan Allah bagi digunakan oleh manusia, sama ada untuk dimakan, atau tujuan-tujuan yang lain. Jika binatang tidak memerlukan makanan, maka tubuhnya menjadi kurus tanpa daging untuk dimakan, begitu juga untuk tujuan-tujuan yang lain.

Para malaikat pula bertugas sepanjang masa tanpa makan dan minum, kerana penciptaannya yang tidak berjasad dan bernafsu. Maka, tidak boleh disamakan manusia mencari makan dengan binatang yang juga mencari makan, apatah lagi para malaikat yang tidak perlu makan, kerana fitrah yang berlainan.

Tidak sama tujuan makan antara orang yang beriman dengan orang yang tidak beriman. Firman Allah SWT:

﴿إِنَّ ٱللَّهَ يُدۡخِلُ ٱلَّذِينَ ءَامَنُواْ وَعَمِلُواْ ٱلصَّٰلِحَٰتِ جَنَّٰتٖ تَجۡرِي مِن تَحۡتِهَا ٱلۡأَنۡهَٰرُۖ وَٱلَّذِينَ كَفَرُواْ يَتَمَتَّعُونَ وَيَأۡكُلُونَ كَمَا تَأۡكُلُ ٱلۡأَنۡعَٰمُ وَٱلنَّارُ مَثۡوٗى لَّهُمۡ١٢﴾

“Sesungguhnya, Allah akan memasukkan orang-orang yang beriman serta mengerjakan amal-amal yang soleh ke dalam syurga yang mengalir di bawahnya beberapa sungai; dan (sebaliknya) orang-orang yang kafir meni‘mati kesenangan di dunia serta mereka makan minum sebagaimana binatang-binatang ternak makan minum, sedang nerakalah menjadi tempat tinggal mereka.” (Surah Muhammad: 12)

Semua makhluk itu wajib mencari makan kalau fitrahnya makan, mengikut tujuan diciptakan. Sama ada makan untuk hidup atau hidupnya untuk makan, dimakan dan lain-lain.

Tidak kiralah sama ada manusia itu seorang rasul sekalipun, termasuk juga orang politik, ahli ibadat dan lain-lain tanpa mengira baik atau jahat, semuanya berhajat kepada makanan yang dicari dan diusahakan. Sesungguhnya, manusia itu akan dihisab amalannya oleh Allah pada Hari Kiamat, sepertimana firman Allah SWT:

﴿أَفَحَسِبۡتُمۡ أَنَّمَا خَلَقۡنَٰكُمۡ عَبَثٗا وَأَنَّكُمۡ إِلَيۡنَا لَا تُرۡجَعُونَ١١٥﴾

“Maka, adakah patut kamu menyangka bahawa Kami hanya menciptakan kamu secara main-main sahaja? Dan bahawa kamu (pula menyangka) tidak akan dikembalikan kepada Kami?” (Surah al-Mu’minun: 115)

Ilmu Maqasid al-Syari‘ah menetapkan lima keperluan hidup manusia yang wajib dijaga iaitu agama, nyawa, akal, keturunan dan harta. Antara tujuan harta adalah menyediakan makanan, pakaian, tempat tinggal, kenderaan dan segala keperluan yang lain.

Allah SWT telah menetapkan bagi semua aspek adanya hukum syariat yang ditetapkan, termasuk dalam ekonomi dan segala cabangnya. Ada yang wajib, sunat, harus, makruh dan haram, sama ada dalam mencari keperluan itu atau menggunakannya.

Termasuklah aspek politik bagi mentadbir semua urusan yang berkaitan, dan semuanya tidak boleh dipisahkan sama sekali termasuklah soal makan, minum, pakaian dan lain-lain yang tidak boleh dipisahkan. Semuanya dalam hisab di sisi Allah juga mengikut tujuannya.

Allah SWT menetapkan secara terperinci peruntukan harta bagi makan minum Rasulullah SAW dan keluarganya kerana ia berkait dengan sifat tabii yang ada pada manusia tanpa sebarang perbezaan. Firman Allah SWT:

﴿مَّآ أَفَآءَ ٱللَّهُ عَلَىٰ رَسُولِهِۦ مِنۡ أَهۡلِ ٱلۡقُرَىٰ فَلِلَّهِ وَلِلرَّسُولِ وَلِذِي ٱلۡقُرۡبَىٰ وَٱلۡيَتَٰمَىٰ وَٱلۡمَسَٰكِينِ وَٱبۡنِ ٱلسَّبِيلِ كَيۡ لَا يَكُونَ دُولَةَۢ بَيۡنَ ٱلۡأَغۡنِيَآءِ مِنكُمۡۚ وَمَآ ءَاتَىٰكُمُ ٱلرَّسُولُ فَخُذُوهُ وَمَا نَهَىٰكُمۡ عَنۡهُ فَٱنتَهُواْۚ وَٱتَّقُواْ ٱللَّهَۖ إِنَّ ٱللَّهَ شَدِيدُ ٱلۡعِقَابِ٧﴾

“Apa saja harta yang dipungut (fay’) yang diberikan Allah kepada Rasul-Nya (daripada harta benda) yang berasal dari penduduk kota, maka adalah untuk Allah, untuk Rasul, kaum kerabat, anak-anak yatim, orang-orang miskin dan orang-orang yang dalam perjalanan, supaya harta itu jangan beredar antara orang-orang kaya sahaja antara kamu. Apa yang diberikan Rasul kepadamu, maka terimalah. Dan apa yang dilarangnya bagimu, maka tinggalkanlah. Dan bertaqwalah kepada Allah. Sesungguhnya, Allah amat keras hukumannya.” (Surah al-Hasyr: 7)

Maka, para khalifah dan raja Islam yang memerintah negara menetapkan peruntukan kewangan bagi keperluan dirinya dan semua petugasnya untuk memberikan nafkah yang cukup. Maka, cakap-cakap bekerja dan bertugas tanpa apa-apa peruntukan hanya cakap bohong.

Ada juga orang yang bekerja secara sukarela tanpa gaji dan upah kerana ada sumber yang lain bagi keperluan dirinya, termasuk makan dan minum. Termasuk semua urusan hidup manusia berkait dengan makan dan lain-lain bagi keperluan jasadnya.

Para ulama’ menetapkan kaedah umum:

الأُمُورُ بِمَقَاصِدِهَا.

“Semua perkara itu mengikut tujuannya.”

Maka, untuk mencapai tujuan suatu perkara yang wajib, maka mencari keperluannya juga wajib, termasuklah mencari makan. Kalau tujuannya haram, maka haramlah juga. Oleh itu, dapat disimpulkan jika tujuan mencari itu kerana menunaikan amal yang baik, maka mencari makan pun akan dikurniakan pahala juga. Begitu juga kalau tujuannya membolehkan kerja haram, maka haramlah memakannya.

Justeru, Islam mengajar supaya menyebut ‘Bismillah’ apabila makan berserta doanya, dan ‘Alhamdulillah’ apabila selesai berserta doanya yang khusus. Begitulah juga dalam melakukan urusan lain yang semuanya ada kaitan dengan urusan agama.

Termasuklah urusan politik yang terkandung dalam ketetapan Allah SWT kepada manusia yang telah diisytiharkan ketika mencipta Nabi Adam AS. Firman Allah SWT:

﴿وَإِذۡ قَالَ رَبُّكَ لِلۡمَلَٰٓئِكَةِ إِنِّي جَاعِلٞ فِي ٱلۡأَرۡضِ خَلِيفَةٗۖ قَالُوٓاْ أَتَجۡعَلُ فِيهَا مَن يُفۡسِدُ فِيهَا وَيَسۡفِكُ ٱلدِّمَآءَ وَنَحۡنُ نُسَبِّحُ بِحَمۡدِكَ وَنُقَدِّسُ لَكَۖ قَالَ إِنِّيٓ أَعۡلَمُ مَا لَا تَعۡلَمُونَ٣٠﴾

“Dan (ingatlah) ketika Tuhanmu berfirman kepada Malaikat, ‘Sesungguhnya Aku hendak menjadikan seorang khalifah di bumi’. Mereka bertanya: ‘Adakah Engkau (wahai Tuhan kami) hendak menjadikan di bumi itu orang yang akan membuat kerosakan dan menumpahkan darah, padahal kami sentiasa bertasbih dengan memuji-Mu dan mensucikan-Mu?’ Tuhan berfirman: ‘Sesungguhnya, Aku mengetahui akan apa yang kamu tidak mengetahuinya’.” (Surah al-Baqarah: 30)

Allah SWT meletakkan para pemimpin, sama ada khalifah, atau imam yang mentadbir negara, daripada kalangan manusia yang menjadi pilihan-Nya. Firman Allah SWT:

﴿وَجَعَلۡنَا مِنۡهُمۡ أَئِمَّةٗ يَهۡدُونَ بِأَمۡرِنَا لَمَّا صَبَرُواْۖ وَكَانُواْ بِ‍َٔايَٰتِنَا يُوقِنُونَ٢٤ إِنَّ رَبَّكَ هُوَ يَفۡصِلُ بَيۡنَهُمۡ يَوۡمَ ٱلۡقِيَٰمَةِ فِيمَا كَانُواْ فِيهِ يَخۡتَلِفُونَ٢٥﴾

“Dan Kami jadikan daripada kalangan mereka beberapa pemimpin, yang memberikan petunjuk dengan perintah Kami, selama mereka bersikap sabar serta mereka tetap yakin akan ayat-ayat keterangan Kami. (24) (Pertentangan antara satu golongan dengan golongan yang lain itu) sesungguhnya Tuhanmu sahajalah yang akan memutuskan hukum-Nya antara mereka pada Hari Kiamat, mengenai apa yang mereka berselisihan padanya. (25)” (Surah al-Sajdah: 24-25)

Rasulullah SAW meletakkan senarai tujuh jenis manusia pilihan Allah SWT yang mendapat naungan istimewa pada Hari Kiamat:

سَبْعَةٌ يُظِلُّهُمْ اللَّهُ، فِي ظِلِّهِ، يَوْمَ لاَ ظِلَّ إِلاَّ ظِلُّهُ، اْلإِمَامُ الْعَادِلُ، وَشَابٌّ نَشَأَ فِي عِبَادَةِ رَبِّهِ، وَرَجُلٌ قَلْبُهُ مُعَلَّقٌ فِي الْمَسَاجِدِ، وَرَجُلَانِ تَحَابَّا فِي اللَّهِ، اجْتَمَعَا عَلَيْهِ، وَتَفَرَّقَا عَلَيْهِ، وَرَجُلٌ طَلَبَتْهُ امْرَأَةٌ ذَاتُ مَنْصِبٍ، وَجَمَالٍ، فَقَالَ إِنِّي أَخَافُ اللَّهَ، وَرَجُلٌ تَصَدَّقَ أَخْفَى، حَتَّى لاَ تَعْلَمَ شِمَالُهُ مَا تُنْفِقُ يَمِينُهُ، وَرَجُلٌ ذَكَرَ اللَّهَ خَالِيًا، فَفَاضَتْ عَيْنَاه.

“Tujuh golongan yang akan mendapat naungan Allah SWT pada hari yang tiada naungan kecuali naungan-Nya. Pemimpin yang adil, pemuda yang menyibukkan dirinya beribadah kepada Allah SWT, seorang yang hatinya selalu terikat dengan masjid, dua orang yang saling mencintai kerana Allah, berkumpul dan berpisahnya kerana Allah, seseorang lelaki yang diajak berzina oleh wanita yang kaya dan cantik, lalu dia menolaknya sambil berkata, ‘Aku takut kepada Allah’. Seseorang yang bersedekah dengan secara sembunyi sehingga tangan kirinya tidak mengetahui apa yang diinfaqkan oleh tangan kanannya, serta seorang yang berzikir mengingati Allah di kala sendiri hingga mengalir air matanya.” (Riwayat Bukhari, no. 620)

Pertama ialah pemimpin yang adil, dikuti oleh kalangan yang dapat mengawal nafsu harta dan diri. Adapun orang yang menangis berzikir dengan ikhlas diletakkan di tempat ketujuh.

Allah SWT melipatgandakan pahala sumbangan dan perbelanjaan perjuangan menegakkan Islam sehingga berkuasa mengatasi segala yang lain, dengan firman-Nya:

﴿مَّثَلُ ٱلَّذِينَ يُنفِقُونَ أَمۡوَٰلَهُمۡ فِي سَبِيلِ ٱللَّهِ كَمَثَلِ حَبَّةٍ أَنۢبَتَتۡ سَبۡعَ سَنَابِلَ فِي كُلِّ سُنۢبُلَةٖ مِّاْئَةُ حَبَّةٖۗ وَٱللَّهُ يُضَٰعِفُ لِمَن يَشَآءُۚ وَٱللَّهُ وَٰسِعٌ عَلِيمٌ٢٦١﴾

“Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendaki-Nya, dan Allah Maha Luas (rahmat) kurnia-Nya, lagi Meliputi ilmu pengetahuan-Nya.” (Surah al-Baqarah: 261)

Fadilat yang berganda itu disebabkan fitnah yang banyak menjadi ujian diri para pejuang dan penyumbangnya. Sehingga Allah menyebutkan kelebihan pahala difitnah dan dihina sehingga dibenci. Firman Allah SWT:

﴿… ذَٰلِكَ بِأَنَّهُمۡ لَا يُصِيبُهُمۡ ظَمَأٞ وَلَا نَصَبٞ وَلَا مَخۡمَصَةٞ فِي سَبِيلِ ٱللَّهِ وَلَا يَطَ‍ُٔونَ مَوۡطِئٗا يَغِيظُ ٱلۡكُفَّارَ وَلَا يَنَالُونَ مِنۡ عَدُوّٖ نَّيۡلًا إِلَّا كُتِبَ لَهُم بِهِۦ عَمَلٞ صَٰلِحٌۚ إِنَّ ٱللَّهَ لَا يُضِيعُ أَجۡرَ ٱلۡمُحۡسِنِينَ١٢٠ وَلَا يُنفِقُونَ نَفَقَةٗ صَغِيرَةٗ وَلَا كَبِيرَةٗ وَلَا يَقۡطَعُونَ وَادِيًا إِلَّا كُتِبَ لَهُمۡ لِيَجۡزِيَهُمُ ٱللَّهُ أَحۡسَنَ مَا كَانُواْ يَعۡمَلُونَ١٢١﴾

“…Oleh yang demikian kerana sesungguhnya (tiap-tiap kali) mereka merasai dahaga, dan merasai penat lelah, dan juga merasai lapar (dalam perjuangan) pada jalan Allah; dan (tiap-tiap kali) mereka menjejak sesuatu tempat yang menimbulkan kemarahan orang-orang kafir; dan juga (tiap-tiap kali) mereka menderita sesuatu yang mencederakan daripada pihak musuh – melainkan semuanya itu ditulis bagi mereka, (pahala) amal yang soleh. Sesungguhnya, Allah tidak menghilangkan pahala orang-orang yang berusaha memperbaiki amalannya. (120) Dan tidak pula mereka membelanjakan sesuatu perbelanjaan yang kecil, atau yang besar; dan tidak mereka melintas sesuatu lembah, melainkan ditulis pahala bagi mereka, supaya Allah membalas dengan balasan yang lebih baik dari apa yang mereka telah kerjakan. (121)” (Surah al-Tawbah: 120-121)

Allah SWT menyatakan kepada golongan yang melaksanakan perintah Allah SWT dan bersikap simpati terhadap mereka yang jahil:

﴿وَعِبَادُ ٱلرَّحۡمَٰنِ ٱلَّذِينَ يَمۡشُونَ عَلَى ٱلۡأَرۡضِ هَوۡنٗا وَإِذَا خَاطَبَهُمُ ٱلۡجَٰهِلُونَ قَالُواْ سَلَٰمٗا٦٣﴾

“Dan hamba-hamba (Allah) al-Rahman (yang diredai-Nya), ialah mereka yang berjalan di bumi dengan rendah hati, dan apabila orang-orang yang berkelakuan kurang adab, hadapkan kata-kata kepada mereka, mereka menjawab dengan perkataan yang selamat daripada perkara yang tidak diingini.” (Surah al-Furqan: 63)

Allah SWT juga memberikan peringatan pula kepada mereka yang jahil supaya berhati-hati dalam pendirian dan ucapannya:

﴿وَلَا تَقۡفُ مَا لَيۡسَ لَكَ بِهِۦ عِلۡمٌۚ إِنَّ ٱلسَّمۡعَ وَٱلۡبَصَرَ وَٱلۡفُؤَادَ كُلُّ أُوْلَٰٓئِكَ كَانَ عَنۡهُ مَسۡ‍ُٔولٗا٣٦﴾

“Dan janganlah engkau mengikut apa yang engkau tidak mempunyai pengetahuan mengenainya; sesungguhnya pendengaran dan penglihatan serta hati, semua anggota-anggota itu tetap akan ditanya tentang apa yang dilakukannya.” (Surah al-Isra’: 36)

Akhirnya, orang yang bersama perjuangan Islam mesti diuji oleh Allah SWT, sebaliknya mereka yang sekadar bertujuan untuk mencari makan mesti tercampak keluar. Firman Allah SWT:

﴿لَوۡ كَانَ عَرَضٗا قَرِيبٗا وَسَفَرٗا قَاصِدٗا لَّٱتَّبَعُوكَ وَلَٰكِنۢ بَعُدَتۡ عَلَيۡهِمُ ٱلشُّقَّةُۚ وَسَيَحۡلِفُونَ بِٱللَّهِ لَوِ ٱسۡتَطَعۡنَا لَخَرَجۡنَا مَعَكُمۡ يُهۡلِكُونَ أَنفُسَهُمۡ وَٱللَّهُ يَعۡلَمُ إِنَّهُمۡ لَكَٰذِبُونَ٤٢﴾

“Kalau apa yang engkau serukan kepada mereka (wahai Muhammad) sesuatu yang berfaedah yang sudah didapati, dan satu perjalanan yang sederhana (tidak begitu jauh), nescaya mereka (yang munafiq itu) akan mengikutmu; tetapi tempat yang hendak dituju itu jauh bagi mereka. Dan mereka akan bersumpah dengan nama Allah dengan berkata, ‘Kalau kami sanggup, tentulah kami akan pergi bersama kamu.’ (Dengan sumpah dusta itu) mereka membinasakan diri mereka sendiri, sedang Allah mengetahui bahawa sesungguhnya mereka itu orang-orang yang berdusta (tentang tidak sanggupnya mengikutmu).” (Surah al-Tawbah: 42)

Tan Sri Abdul Hadi Awang,
Presiden PAS.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Muhyiddin sedia kerjasama semula dengan Tun M

Pengerusi Perikatan Nasional (PN), Tan Sri Muhyiddin Yassin hari ini menyatakan kesediaan untuk kembali menjalin kerjasama dengan bekas perdana menteri, Tun Dr Mahathir Mohamad.

Menurut Presiden Bersatu itu, beliau sedia bekerjasama dengan mana-mana tokoh Melayu Islam demi membela agama, bangsa dan negara.

“Saya menyambut baik kenyataan Tun Dr Mahathir Mohamad yang bersedia bekerjasama dengan saya demi matlamat untuk memperjuangkan nasib orang Melayu dan Islam.

“Maka sebagai seorang Muslim, saya secara peribadi bersedia untuk bekerjasama dengan semua tokoh Melayu dan Islam termasuk Tun Dr Mahathir demi perjuangan membela agama, bangsa dan negara,” katanya dalam satu hantaran di Facebook, hari ini.

Sebelum ini, Dr Mahathir yang kini menggerakkan Proklamasi Orang Melayu dilaporkan sudah bersedia untuk bekerjasama dengan Muhyiddin sekiranya kedua-dua pihak dapat mencapai matlamat sama setelah lebih tahun bermusuhan.

Sementara itu Muhyiddin berkata kesediaan itu susulan menyedari perkembangan politik mutakhir ini yang meletakkan Melayu dan Islam di negara ini di suatu persimpangan yang getir.

Dalam pada itu, Setiausaha Agung Bersatu, Datuk Seri Hamzah Zainudin berkata kesediaan bekas perdana menteri itu membuktikan Bersatu dan PN adalah alternatif kepada UMNO.

Menurut Hamzah Bersatu sedia menerima dan bekerjasama dengan mana-mana pemimpin politik yang mencari platform perjuangan untuk orang Melayu, termasuk Dr Mahathir.


UMNO Terengganu kekal pendirian tanding solo tanpa PAS

Pendirian bertanding solo tanpa kerjasama dengan PAS pada pilihan raya umum ke-15 kekal, kata UMNO Terengganu.

UMNO Terengganu menetapkan keputusan untuk meletakkan calon bertanding secara solo di 32 kerusi Dewan Undangan negeri (DUN) serta lapan kerusi Parlimen, kata Setiausaha Badan Perhubungan UMNO negeri, Datuk Rozi Mamat.

“Kita tidak berganjak dengan keputusan bertanding secara solo terutama mempertahankan 10 daripada 32 kerusi DUN dan satu daripada lapan kerusi Parlimen yang dimenangi pada PRU lalu,” katanya dipetik laporan BH.

Sebelum ini, Pengerusi UMNO negeri, Datuk Seri Dr Ahmad Said sudah membuat ketetapan sama untuk bertanding secara solo.

Pada PRU-14, Barisan Nasional (BN) dan UMNO menang 10 daripada 32 kerusi DUN iaitu Kijal, Bukit Besi, Telemong, Seberang Takir, Batu Rakit, Permaisuri, Langkap, Jertih, Hulu Besut dan Kuala Besut, selain dua kerusi Parlimen iaitu Hulu Terengganu dan Besut.

Bagaimanapun, kerusi Parlimen Hulu Terengganu jatuh ke tangan Bersatu selepas Rosol yang bertanding atas tiket UMNO menyertai Bersatu selepas hampir enam bulan menang.

Mengulas lanjut, Rozi yang juga Ketua UMNO bahagian Hulu Terengganu, berkata pintu rundingan terutama membabitkan pengagihan kerusi dengan PAS sudah ditutup walaupun beberapa pemimpin parti itu mendakwa rundingan masih berlangsung.

“BN dan UMNO negeri juga tidak pernah berbincang dengan parti lain, termasuk AMANAH dan PKR bagi menghadapi PRU15, seperti yang didakwa,” katanya.

Mengulas lanjut, Rozi yang juga ADUN Telemong berkata, pendirian BN dan UMNO untuk bertanding secara solo dibuat atas desakan pengundi dan pimpinan parti di peringkat akar umbi.


PAU 2021: Kini UMNO bermusuh dengan semua parti, mahu PRU-15 segera

Perhimpunan Agung UMNO 2021 (PAU) melabuhkan tirainya hari ini dengan mengisytiharkan semua parti lawan adalah musuh mereka, lebih malang lagi PAS yang dahulunya dianggap sahabat kini pun dianggap parti ‘jahanam’.

Berbeza dengan naratif tahun lalu semasa merancang menjatuhkan kerajaan Perikatan Nasional (PN) bersama-sama dengan Datuk Seri Anwar Ibrahim, Presiden UMNO Datuk Seri Ahmad Zahid Hamidi sangat yakin partinya itu sudah kuat dan tidak lagi perlu pertolongan Presiden PKR tersebut.

Sejak hari pertama tirai pembukaan sayap UMNO sehingga hari penutupan PAU, setiap perkataan meniti di bibir mulut pemimpin utamanya sehingga ke perwakilan adalah mendesak pilihan raya umum ke-15 (PRU-15) disegerakan.

Malah, Zahid pada ucapan penutup juga memberi peringatan kepada Perdana Menteri (PM) Datuk Seri Ismail Sabri Yaakob supaya tidak mengambil masa terlalu lama untuk membubarkan Parlimen.

Isyarat jelas diberikan Zahid kepada Ismail Sabri walaupun secara berlapik memberitahu Ismail Sabri diberikan peluang sehingga sekurang-kurangnya tamat memorandum persefahaman (MoU) dengan blok pembangkang, Pakatan Harapan (PH) pada Julai nanti.

Bagaimanapun, setiap kata-kata anak murid Anwar tersebut boleh berubah sekelip mata dan lain yang dicakapnya, lain yang dibuatnya.

Lihat yang berlaku semasa PAU tahun lalu, keputusan yang dibuat hanya untuk menamatkan kerjasama dengan Bersatu tetapi rentetan episod demi episod krisis politik selepas itu nyata berlainan dengan ketetapan yang dibuat semasa PAU.

Bermula dengan rancangan jajaran baharu yang dicadangkan Zahid sehinggalah bertukar rancangan kepada pelantikan Ismail Sabri sebagai PM Kesembilan.

Semua perkara tersebut tidak termasuk dalam ketetapan PAU tahun lalu, ia hanya bermula dengan langkah menamatkan kerjasama dengan Bersatu tetapi sebaliknya ia berakhir dengan Zahid bersama sekumpulan Ahli Parlimen UMNO menarik sokongan terhadap kerajaan PN dan Tan Sri Muhyiddin Yassin meletak jawatan secara terhormat.

Lebih menarik lagi, Zahid cuba mengambil kredit dengan mendakwa nama Ismail Sabri sebenarnya dicadangkan oleh dirinya walhal faktanya adalah berbeza sama sekali, ia boleh disahkan oleh Presiden PAS Tan Sri Abdul Hadi Awang dan Muhyiddin.

Realitinya, nama Ismail Sabri dicadangkan oleh Muhyiddin yang dipersetujui oleh Hadi dan juga Pengerusi Gabungan Parti Sarawak (GPS) Tan Sri Abang Johari Tun Openg, itu pun secara bersyarat.

Zahid dan rakan karibnya, Datuk Seri Najib Razak adalah orang terakhir yang bersetuju untuk menandatangani Akuan Bersumpah (SD) menyokong Ismail Sabri sebagai PM ketika itu.

Ia bukan suatu yang pelik untuk mendengar cerita yang dimanipulasi Zahid, jadi tidak hairanlah jika Anwar yang dianggap cikgunya sendiri pun sanggup ditipu.

Rakyat tidak lupa tentang surat sokongan yang dihantar Zahid dan Najib ke Istana Negara untuk menyokong Anwar sebagai PM tetapi alih-alih bertukar fikiran selepas Muhyiddin mencalonkan Ismail Sabri sebagai penggantinya.

Jika Zahid begitu berlagak dengan sumpah laknatnya, mengapa sehingga hari ini sumpah berhubung surat menyokong Anwar mahupun klip audio perbualan tular masih tidak dilakukannya.

Dengan kemenangan dua Pilihan Raya Negeri (PRN) di Melaka dan Johor, Zahid sangat merasakan UMNO sebagai sebuah parti terkuat walaupun peratusan pengundi yang keluar adalah rendah disamping rakyat masih takut untuk keluar mengundi akibat penularan Covid-19.

Tidak salah untuk Zahid merasakan UMNO begitu kuat sehingga mahu Ismail Sabri membubarkan Parlimen segera, apatah lagi pembangkang kini sudah berpecah-belah dan tidak bersatu padu, ia pastinya akan memberi untung kepada parti tersebut untuk kembali menjadi dominan seperti sebelum ini.

Langkah memancing PAS untuk menjadi sahabat menerusi persefahaman Muafakat Nasional (MN) ketika parti itu lemah berhasil mengukuhkan kedudukan UMNO, tetapi apabila sudah kuat maka PAS pun dicampaknya begitu sahaja.

Lebih teruk lagi, perwakilan UMNO Kelantan begitu lantang menghina tok guru, Hadi dan dua lagi pemimpin parti Islam itu sebagai ‘jahanam’, ia seakan PAS tidak lagi berguna buat UMNO selepas kembali menikmati kemanisan kuasa semula.

Segala pengorbanan dan jasa PAS dalam membantu UMNO yang tempang akhirnya dicampak begitu sahaja, ia mengingatkan lagi kembali nasihat Almarhum Mursyidul Am PAS, Datuk Nik Abdul Aziz Nik Mat sebelum ini yang tidak akan sama sekali bekerjasama dengan UMNO dan terbukti nasihat tersebut ada kebenarannya.

Selepas PAS menghulurkan tangan memberi bantuan, tetapi kini UMNO membalas dengan racunnya dan lebih malangnya dihina pula dengan pelbagai kecaman.

Zahid dan pemimpin UMNO menyifatkan PAS sebagai tidak jujur dalam menjalinkan hubungan dengan mereka, ia perkara sama yang dilakukan terhadap Muhyiddin dengan label parti ‘pengkhianat’ atau parti ‘katak’ walhal sebelum ini semasa menubuhkan kerajaan bersama boleh sahaja duduk berbincang bersama.

Rakyat tidak lupa UMNO yang menarik sokongan terhadap kerajaan Muhyiddin pada ketika negara sedang berdepan ancaman Covid-19, malah dua PRN yang diadakan dengan kos belanja puluhan juta adalah demi memuaskan nafsu politik Zahid dan Najib semata-mata.

Bukankah lebih baik wang tersebut digunakan untuk membantu rakyat yang sedang berdepan kesempitan hidup, tetapi tidak bagi Zahid dan Najib yang sudah tidak ada masa lagi memandangkan kes mahkamah semakin menghimpit mereka.

Begitulah Zahid sebagai Presiden UMNO, maka dibawahnya pun mengikut sama dan sehinggakan rakyat tertipu dengan helah permainan politik mereka dalam UMNO yang tersepit dengan kes mahkamah.

Realitinya, sejak awal lagi UMNO sudah merancang untuk memecahkan semua parti lawan mereka, ia bermula dengan langkah menumbangkan kerajaan PH dan sehinggalah menumbangkan kerajaan PN.

Bahkan UMNO bukan sahaja berjaya mewujudkan perpecahan dalam kalangan parti politik, mereka juga kini menjadi semakin kuat dengan sokongan pengundi tegar yang totok mempercayai kata-kata manipulasi Zahid dan Najib.

Bagaimanapun, pepatah Melayu ada menyebut “Sepandai-pandai tupai melompat, jatuh ke tanah akhirnya”. Lompatlah tinggi-tinggi Zahid dan Najib, tiba masanya jatuh ke tanah jua.

Jangan ingat kes salahguna kuasa dan kehilangan wang rakyat sebelum ini mudah dilupakan begitu sahaja, panggilan ‘Bossku’ dalam penjara mungkin lebih menggembirakan buat Najib selepas ini.

Dalam penjara Sungai Buloh, menjeritlah sepuas hati ‘Bossku’ kerana akhirnya rakyat adalah boss sebenar dan bukan seorang penyamun.


‘Selangor dalam ICU’, KKM laksana pelan kontigensi Covid-19

Tidak seperti digambarkan Ketua Pasukan Khas Covid-19 Selangor, Datuk Seri Dr Dzulkefly Ahmad, situasi semasa Covid-19 di Selangor semakin membimbangkan sehingga Kerajaan Pusat terpaksa melaksanakan pelan kontigensi di negeri itu.

Antara pelan kontigensi yang dilaksanakan termasuk menugaskan kakitangan kesihatan dari klinik yang kurang pesakit ke Pusat Penilaian Covid-19 (CAC), kata Menteri Kesihatan, Datuk Seri Dr Adham Baba.

Memetik kenyataan kepada Utusan Malaysia hari ini, beliau menegaskan Kementerian Kesihatan Malaysia (KKM) terpaksa menggerakkan kakitangannya dari negeri berdekatan Selangor ke negeri itu.

Sebelum ini Dr Dzulkefly mendakwa kadar kebolehjangkitan di Selangor masih rendah berbanding negeri lain iaitu Kelantan dan Pahang, dan pasukannya serta kerajaan Selangor berada pada tahap baik menguruskan wabak.

Namun sejak beberapa hari lalu, Selangor terus menjadi negeri paling banyak jangkitan Covid-19 mengikut kes harian. Semalam sahaja, negeri itu mencatatkan 10 kematian dengan 2,277 kes baharu, menjadikan kumulatif kes sebanyak 161,584.

Mengulas lanjut Dr Adham berkata, kerajaan akan memberi insentif khusus kepada mereka yang bertugas menangani kes-kes Covid-19, termasuk elaun.

“Kerjasama turut dipertingkatkan dengan Kementerian Pengajian Tinggi yang mana ada hospital universiti sudah bersetuju mobilisasi katil-katil ke tempat yang diperlukan di Selangor,” katanya.

Dr Adham juga dilaporkan berkata, ruang dan kemudahan di Pusat Kuarantin dan Rawatan Covid-19 (PKRC) di Taman Ekspo Pertanian Malaysia Serdang (Maeps) turut dipertingkatkan dengan menambah kelengkapan dan katil untuk menampung jumlah kemasukan pesakit di pusat kuarantin itu.

Situasi di PKRC Maeps semakin mencabar dengan kemasukan lebih ramai pesakit kategori tiga yang pada awalnya hanya mempunyai 60 katil pada awal Januari lalu.

Kelmarin, Ketua Pengarah Kesihatan, Tan Sri Dr Noor Hisham Abdullah berkata peningkatan kes Covid-19 di Lembah Klang memaksa hospital yang dikhaskan merawat penyakit itu meningkatkan jumlah katil Unit Rawatan Rapi (ICU) dengan mengubah fungsi wad biasa.

Katanya, tindakan terbabit terpaksa dilakukan selepas situasi Lembah Klang pada tahap sangat kritikal manakala sistem penjagaan kesihatan di bawah tekanan yang amat besar.

“Lebih membimbangkan 79 peratus daripada jumlah katil ICU di hospital Covid-19 di Selangor, Kuala Lumpur dan Putrajaya telah diperuntukkan untuk kes Covid-19.

“Jumlah kemasukan ke ICU Covid-19 termasuk yang disyaki dijangkiti di Selangor, Kuala Lumpur dan Putrajaya telah meningkat sebanyak 94 peratus berbanding dua minggu yang lalu,” katanya.


4,000 bakal jemaah haji mungkin dihantar Malaysia

Malaysia mungkin akan menghantar 4,000 bakal jemaah haji ke tanah suci Mekah tahun ini dan mereka terlebih dahulu perlu di vaksin sebelum menunaikan ibadah fardu itu.

Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata senarai nama jemaah yang layak sudah dipilih Lembaga Tabung Haji (Tabung Haji) dan akan dijangka dihantar dalam masa terdekat.

“Alhamdulillah, setakat ini, pihak Tabung Haji sudah menyenaraikan 4,000 orang untuk layak menerima vaksin Covid-19 dan dijangka pergi ke Tanah Suci dalam masa terdekat,” katanya lapor Utusan Malaysia.

Malaysia pada tahun lalu tidak dapat menghantar bakal jemaah haji ekoran penutupan pintu sempadan antarabangsa oleh kerajaan Arab Saudi bagi mengekang penularan kes Covid-19.

Sebaliknya, negara itu hanya membenarkan 10,000 penduduk termasuk warga asing menetap di Arab Saudi sama ada bekerja atau belajar untuk menunaikan Rukun Islam yang kelima itu.

Bagaimanapun, media antarabangsa awal bulan ini melaporkan, Kementerian Haji dan Umrah Arab Saudi mungkin memberi kebenaran sebanyak 60,000 jemaah dari luar negara pada musim kali ini.

Zulkifli sebelum itu memberi bayangan kebarangkalian Tabung Haji tidak dapat menghantar 31,600 bakal jemaah pada kali ini disebabkan pelbagai syarat ketat ekoran wabak Covid-19 masih belum reda.

“Barang kali, kuota untuk setiap negara dikurangkan, cuma, saya belum lagi dapat makluman muktamad dari Arab Saudi, tetapi, insya-Allah, akan diberitahu dalam masa terdekat,” katanya.

Justeru, beliau berharap bakal jemaah sudah divaksin agar bersiap sedia kerana Arab Saudi dijangka menambah protokol kesihatan dengan pematuhan prosedur operasi standard yang ketat.

Ini termasuk hanya membenarkan jemaah cukup sihat dalam usia antara 18 hingga 60 tahun selain telah menerima imunisasi sama ada vaksin jenis Pfizer atau AstraZeneca sahaja.


Cabaran BN-PH kekal prestasi PRN 2018 : Merdeka Centre

Gabungan undi diperoleh BN-PH ketika menjadi seteru pada pilihan raya negeri (PRN) 2018 mungkin buat kerajaan perpaduan hari ini selesa menjelang PRN yang bakal berlangsung tidak lama lagi.

Namun Merdeka Centre melihat wujudnya cabaran buat BN-PH bagi mengekalkan prestasi itu sejak mereka bekerjasama membentuk kerajaan perpaduan pada PRU-15 lalu memandangkan sudah berseteru sekian lama.

Penganalisis politiknya, Ibrahim Suffian berkata penyertaan UMNO dalam gabungan itu kini mengubah dinamik tempatan, apatah lagi dalam kalangan penyokong PH yang mungkin sukar menerima pakatan dengan pesaing lama itu.

“Justeru, pemindahan undi penyokong BN kepada calon PH dan sebaliknya mungkin menjadi satu cabaran.

“Penyokong Umno boleh memilih untuk tidak keluar mengundi, atau menyokong calon PN kerana tidak berpuas hati dengan pemimpin mereka sendiri,” katanya, lapor FMT.

Ibrahim berkata, persepsi masyarakat terhadap kerajaan pimpinan Anwar Ibrahim turut menjadi faktor pengundian.

“Walaupun tinjauan oleh Merdeka Centre pada Februari menunjukkan 68% menyokong kepimpinan Anwar dan negara secara amnya bergerak mengikut hala tuju yang tepat, sentimen ini boleh berubah dalam tempoh beberapa bulan akan datang.

“Kami perhatikan pengundi muda Melayu semakin mesra Anwar dan PH. Mereka mungkin berwaspada dengan tumpuan Perikatan Nasional (PN) terhadap kaum dan agama serta kekurangan cadangan yang nyata tentang cara menambah baik isu kos sara hidup.

“Bagaimanapun, (sentimen) ini mungkin tidak kekal. Jadi, PH perlu bekerja lebih keras untuk menunjukkan bahawa keputusannya bekerjasama dengan UMNO-BN adalah untuk jangka masa panjang walaupun diketahui bahawa segelintir pemimpin BN tidak selesa dengan aturan itu,” katanya.

Ibrahim berkata, UMNO bakal berdepan tugas berat berikutan prestasi hambar di bawah pimpinan Datuk Seri Ahmad Zahid Hamidi pada PRU-15.

Pada PRN Selangor lalu, PH memperoleh 58% undi (DAP 25%, PKR 24% dan Amanah 9%), manakala 21% lagi diperoleh BN (UMNO 16%, MCA 4% dan MIC 1 %).

Sementara PAS yang bergerak sendiri meraih 14% dan Bersatu yang ketika itu merupakan anggota PH hanya memperoleh 6% yang menjadikan gabungan PN sekarang mendapat 20%. Baki 1% lagi mengundi calon lain.

Kata Ibrahim, bilangan pengundi di Selangor telah meningkat lebih 55% daripada 2.42 juta pada 2018 kepada 3.75 juta dalam daftar terkini berikutan pendaftaran pengundi automatik dan Undi18 dan ini berpotensi membuka peluang untuk mana-mana parti mendahului undian.

Katanya, PRN sering dipengaruhi oleh isu setempat, sekali gus menambah dimensi kepada PRU tahun lepas.